Na temelju članka 104. stavak 1. Zakona o komunalnom gospodarstvu (“Narodne novine”, broj 68/18 i 110/18), i sukladno članku 32. stavak 1. alineja 31. Statuta Grada Staroga Grada („Službeni glasnik Grada Staroga Grada“, broj: 12/09, 3/10, 4/13, 5/13, 6/18 i 2/20), Gradsko vijeće Grada Staroga Grada na svojoj VIII. sjednici održanoj dana, 8. kolovoza 2022. godine donosi

**ODLUKU**

**o komunalnom redu**

1. **OPĆE ODREDBE**

**Članak 1.**

U cilju uređivanja naselja, održavanja čistoće, čuvanja i korištenja javnih površina, skupljanja komunalnog otpada, odvoza i postupanja sa skupljenim komunalnim otpadom, uklanjanja snijega i leda, te uklanjanja protupravno postavljenih naprava i objekata na javnim i privatnim površinama na području Grada Staroga Grada, ovom se Odlukom propisuje komunalni red, mjere za njegovo provođenje i kazne za prekršaje počinjene nepridržavanjem istih.

Komunalni red propisan ovom Odlukom obvezan je za sve fizičke osobe, fizičke osobe -obrtnike kao i osobe koje obavljaju drugu samostalnu djelatnost, te pravne osobe na području Grada Staroga Grada (u daljnjem tekstu: Grad), ako zakonom ili drugim propisom nije drugačije određeno.

**Članak 2.**

Pojedini pojmovi upotrijebljeni u ovoj Odluci imaju slijedeće značenje:

1. javne površine su površine u općoj uporabi, a prema namjeni razlikuju se:

* javne prometne površine (javne ceste, nerazvrstane ceste, ulice, trgovi, šetnice, pješački prolazi, nogostupi, pločnici, parkirališta, mostovi, podvožnjaci, nadvožnjaci, pothodnici, nathodnici, stajališta javnog gradskog prometa i slične površine);
* javne zelene površine (parkovi, park-šume, drvoredi, živice, dendrološki i cvjetni rasadnici, travnjaci, skupine stabala, dječja igrališta, rekreacijske površine, zelene površine uz cestu u naselju, zelene površine uz javni objekt i slične površine);
* ostale površine (otvorene tržnice, kopneni dijelovi pomorskog dobra određeni zakonom koji su po svojoj prirodi namijenjeni općoj uporabi - trajektno i brodsko pristanište, plaže i slične površine, površine uz objekte koji su namijenjeni za javne priredbe i druge slične površine);

1. pokretne naprave su lako prijenosni objekti koji služe za prodaju raznih artikala ili obavljanje određenih usluga, štandovi, klupe, kolica i slično, naprave za prodaju pića, napitaka i sladoleda, hladnjaci za sladoled, metalne i druge konstrukcije kao prodajni prostor ili prostor za uslužnu djelatnost, ambulantne, ugostiteljske i slične prikolice, otvoreni šankovi, naprave za igranje, automati, bankomati, samoposlužni aparati, peći i naprave za pečenje plodina, spremišta za priručni alat i materijal, pozornice (bine) i slične naprave, stolovi, stolice, pokretne ograde i druge naprave koje se postavljaju ispred ugostiteljskih, zanatskih i drugih radnji, odnosno u njihovoj neposrednoj blizini, vaze za cvijeće, te šatori povodom raznih manifestacija, cirkusi, luna parkovi, zabavne radnje, automobili u funkciji prezentacija i promocija ili kao lutrijski zgodici, čuvarske, montažne i slične kućice, zaštitne naprave na izlozima, tende, suncobrani i slično;
2. kiosk je prijenosni tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u grupi
3. komunalni objekti, oprema i uređaji u općoj uporabi su: javna rasvjeta, gradski informativni panoi, javni satovi, javni zahodi, vodoskoci, fontane, spomenici, spomen ploče, skulpture, klupe, znakovi obavijesti i zabrane, javne telefonske govornice, poštanski sandučići i slični objekti i uređaji;
4. reklame u smislu ove Odluke obuhvaćaju: reklamne zastave, reklamna platna, transparente, reklamne panoe i druge prigodne natpise, reklamne vitrine, električne ekrane s natpisima, jumbo plakate, reklamne ormariće, reklamne table, jarbole za zastave i slično;
5. parkovna oprema za parkove, dječja igrališta i druge zelene površine su: pješčanici, ljuljačke, tobogani, penjalice, vrtuljci, slične naprave za igru djece, klupe, stolovi, parkovne ogradice, košarice za smeće i slično;

U smislu ove Odluke upravno tijelo Grada Staroga Grada nadležno za komunalne poslove je Jedinstveni upravni odjel Grada Staroga Grada.

1. **UREĐENJE NASELJA**

**Članak 3.**

Pod uređenjem naselja u smislu ove Odluke smatra se: uređenost zgrada - građevina, javnih i drugih površina u općoj uporabi, postavljanje pokretnih naprava, kioska i sličnih objekata, komunalnih objekata i uređaja u općoj uporabi i drugih objekata na javnim i privatnim površinama, koji svojim izgledom i smještajem utječu na ukupan izgled i uređenost naselja, a osobito:

- vanjski dijelovi zgrada - građevine;

- izlozi, natpisi, reklame i plakati;

- uređenje ograda, zelenila, dvorišta i sličnih površina;

- pokretne naprave, kiosci, reklame i druge naprave na zemljištu u vlasništvu pravnih i fizičkih osoba;

- uređenje javnih zelenih površina;

- komunalni objekti i uređaji u općoj uporabi;

- ploče s imenom naselja, ulica, trgova i pločice s brojevima zgrada;

- stajališta, parkirališta, tržnice, ribarnice, groblja;

- sanitarno - komunalne mjere uređenja naselja;

1. **Vanjski dijelovi zgrada – građevine**

**Članak 4.**

Vanjski dijelovi zgrada - građevina (pročelja, balkoni, terase, ulazna vrata, garažna vrata, prozori, odvodni kanali /oluci/, krovovi, dimnjaci i drugo) moraju se održavati, te biti uredni i ispravni.

Vanjske dijelove zgrade - građevine, koji svojim izgledom (zbog dotrajalosti, loma, neispravnosti, nagrđenosti grafitima i slično) nagrđuju opći izgled određene ulice ili trga, vlasnici zgrada moraju urediti, održavati, popravljati i obojiti na način da se održavani dijelovi zgrade svojim materijalom, bojom i izgledom uklapaju u cjeloviti izgled zgrade.

Zabranjeno je uništavati pročelja zgrada -građevina, te po njima ispisivati poruke i obavijesti, crtati, šarati i na drugi način ih prljati i nagrđivati.

**Članak 5.**

Na prozorima, balkonima, terasama, ogradama i drugim dijelovima zgrada - građevina, neposredno okrenutim prema ulici ili trgu zabranjeno je vješati ili izlagati rublje, posteljinu, tepihe ili druge predmete i uređaje, ukoliko se time onemogućava prolaz pješaka.

Na prozorima, balkonima, terasama i drugim sličnim dijelovima zgrade u pravilu se drži cvijeće i ukrasno bilje.

Cvijeće i ukrasno bilje moraju biti postavljeni na način da se spriječi pad posude kao i izlijevanje vode na prolaznike tijekom samog zalijevanja.

Antene i drugi uređaji za prijem zemaljskih i satelitskih programa, klima uređaji, ventilacijski sustavi, rashladni i solarni uređaji u području zone A zaštićene kulturno-povijesne cjeline moraju se postaviti na način da nisu vidljivi sa javne površine, a iznimno uz pisanu suglasnost nadležnog upravnog tijela Grada Staroga Grada mogu se postaviti i na drugi način.

Ukoliko na zgradi postoje otvori (vrata, grilje, škure i sl.) koji se otvaraju prema vani, isti u slučaju kada su otvoreni, moraju biti fiksirani uz fasadu (tzv. Fermaškure) tako da ne ometaju ili onemogućavaju prolaz pješaka ili vozila

**Članak 6.**

Vlasnik, odnosno korisnik zgrade -građevine koja ima svojstvo pojedinačnog nepokretnog kulturnog dobra ili se nalazi na području zaštićene kulturno-povijesne cjeline u smislu odgovarajućih odredbi Zakona o zaštiti i očuvanju kulturnih dobara («NN», broj: 69/99., 151/03., 157/03., 100/04., 87/09., 88/10., 61/11., 25/12., 136/12., 157/13., 152/14., 98/15., 102/15., 44/17., 90/18., 32/20., 62/20., 117/21.) ili zaštićenog dijela prirode u smislu Zakona o zaštiti prirode («NN» 80/13., 15/18., 14/19., 127/19.), dužan je za sve zahvate na vanjskim dijelovima građevina ishoditi odobrenje nadležnog upravnog tijela za zaštitu spomenika kulture, odnosno za zaštitu prirode.

Zabranjeno je bilo kakvo izvođenje zahvata na vanjskim dijelovima zgrada - građevina iz stavka 1. ovog članka bez odobrenja ili suprotno odobrenju nadležnog upravnog tijela iz stavka 1. ovoga članka, oštećivanje zgrada - građevina, ispisivanje poruka, grafita, djelomično bojanje pročelja bojama koje se ne uklapaju u cjelovitu sliku pročelja, izvođenje različitih instalacija i postavljanje uređaja.

**Članak 7.**

Vlasnik, odnosno posjednik ili korisnik zgrade - građevine koja svojim izgledom zbog oštećenja ili dotrajalosti vanjskih dijelova, nagrđuje opći izgled ulice i naselja mora je urediti u tijeku godine u kojoj je ta okolnost utvrđena, prema nalogu upravnog tijela Grada Staroga Grada nadležnog za komunalne poslove.

1. **Izlozi, natpisi, reklame i plakati**

**Članak 8.**

Izlozi, izložbeni ormarići i slično (u daljnjem tekstu: izlozi) služe izlaganju robe i moraju biti tehnički i estetski oblikovani, odgovarajuće osvijetljeni i u skladu s izgledom zgrade i okoliša.

Korisnik izloga dužan je izlog držati urednim i čistim.

Korisnik izloga ne smije u izlogu držati ambalažu ili skladištiti robu.

Zabranjeno je uništavati izloge, te po njima ispisivati poruke i obavijesti, crtati, šarati i na drugi ih način prljati ili nagrđivati. Iznimno, na izlozima je dopušteno isticati privremene obavijesti o prigodnim i sezonskim sniženjima.

Vlasnik, odnosno korisnik poslovnog prostora kojeg ne koristi, dužan je izlog toga prostora prekriti neprozirnim materijalom ili na drugi način onemogućiti uvid u unutrašnjost poslovnog prostora.

Kod prekrivanja izloga iz prethodnog stavka zabranjeno je koristiti stare novine i časopise.

Zabranjeno je izlaganje robe izvan izloga, odnosno poslovnog prostora (na vratima, prozorima, okvirima izloga, pročeljima zgrada i slično).

Iznimno, upravno tijelo Grada Staroga Grada nadležno za komunalne poslove može posebnim rješenjem odobriti izlaganje robe iz prethodnog stavka izvan izloga i na drugim mjestima.

**Članak 9.**

Pravne i fizičke osobe na poslovnu prostoriju u kojoj posluju ističu ime (naziv - tvrtku) pod kojim sudjeluju u pravnom prometu (u daljnjem tekstu: tvrtka), u skladu s posebnim propisima.

Osobe iz stavka 1. ovog članka moraju tvrtku održavati čistom, urednom i čitljivom.

Osobe iz stavka 1. ovoga članka dužne su ukloniti tvrtku postavljenu na poslovnu prostoriju u kojoj se ulazi neposredno s javne površine u roku od 15 dana od prestanka obavljanja djelatnosti, odnosno od prestanka korištenja poslovnog prostora.

Ukoliko pravne i fizičke osobe ne uklone tvrtku u roku iz stavka 3. ovog članka, ona će biti uklonjena nalogom upravnog tijela Grada Staroga Grada nadležnog za komunalne poslove, putem treće osobe na trošak tih pravnih i fizičkih osoba.

**Članak 10.**

Vlasnik, odnosno korisnik poslovnog prostora može na ulično pročelje objekta u kojem koristi poslovni prostor postaviti natpis s imenom poslovnog subjekta, obrta, imenom poslovnog prostora ili obavijest o djelatnosti koju obavlja u poslovnom prostoru (u daljnjem tekstu: natpis)

Natpis ne smije emitirati svijetlo niti zvuk na bilo koji način te mora biti tehnički i estetski oblikovan, uredan, a tekst pravopisno ispravno napisan.

Vlasnik, odnosno korisnik poslovnog prostora iz stavka 1. ovog članka dužan je ukloniti natpis u roku 15 dana od prestanka obavljanja djelatnosti, odnosno od prestanka korištenja poslovnog prostora.

Ukoliko vlasnik, odnosno korisnik poslovnog prostora iz stavka 3. ovog članka ne ukloni natpis u roku 15 dana, on će biti uklonjen nalogom upravnog tijela Grada Staroga Grada nadležnog za komunalne poslove, putem treće osobe, na trošak vlasnika, odnosno korisnika poslovnog prostora.

**Članak 11.**

Plakati, reklame, oglasi, transparenti i slične objave reklamno-promidžbenog ili informativnog sadržaja (u daljnjem tekstu: plakati) ne smiju se postavljati uz javno prometne površine.

Plakati, reklame, oglasi, transparenti i slične objave reklamno-promidžbenog ili informativnog sadržaja (u daljnjem tekstu: plakati) mogu se postavljati samo na mjestima koja su određena za tu namjenu uz pisanu suglasnost Grada.

Prethodno postavljeni sadržaji iz stavka 1. ovog članka trebaju ishoditi suglasnost Grada u roku od godinu dana od dana stupanja na snagu ove Odluke.

Iznimno, za određene manifestacije, upravno tijelo Grada Staroga Grada nadležno za komunalne poslove može odobriti isticanje plakata i na drugim mjestima.

Zabranjeno je postavljati plakate na mjestima koja nisu za to namijenjena, a osobito na pročeljima zgrada - građevina, ogradama, ogradnim zidovima ulica, stablima, stupovima javne rasvjete i telefonskim govornicama.

Za takvo postavljanje prekršajno su odgovorni oglašivač i organizator događanja, priredbe ili manifestacije čije se događanje, priredba, manifestacija ili proizvod oglašava (pravna ili fizička osoba).

Troškove uklanjanja plakata i čišćenja mjesta na kojima ne smiju biti postavljeni, snosi oglašivač odnosno organizator priredbe ili manifestacije, odnosno pravna ili fizička osoba čija se priredba, manifestacija ili proizvod oglašava.

**Članak 12.**

Vlasnici, odnosno korisnici tvrtke, natpisa, reklama i plakata moraju ih održavati čistima, urednima i ispravnima, a dotrajali natpisi, reklame i plakati moraju se obnoviti, odnosno zamijeniti.

Zabranjeno je predmete iz stavka 1. ovog članka prljati, onečišćivati ili uništavati.

**Članak 13.**

Turistička signalizacija na području Grada Staroga Grada u području zone A i B zaštićene kulturno-povijesne cjeline postavlja se prema Projektu turističke signalizacije Grada kojeg predlaže Gradonačelnik, a odobrava Konzervatorski odjel u Splitu, a u kojem su predviđene standardizirane pločice spomeničkih, javnih i komercijalnih sadržaja, a ostala turistička signalizacija postavlja se na mjestima koja posebnom odlukom odredi gradonačelnik Grada (u daljnjem tekstu: Gradonačelnik).

1. **Uređenje ograda, zelenila, dvorišta i sličnih površina**

**Članak 14.**

Ograda u vlasništvu pravnih i fizičkih osoba mora biti izrađena tako da se uklapa u okoliš, gdje je to moguće od ukrasne živice, ne smije biti izvedena od bodljikave žice, šiljaka i slično, te mora biti postavljena na način da ne ometa sigurnost prometa i pješaka.

Ogradu u vlasništvu pravnih i fizičkih osoba vlasnik, odnosno korisnik dužan je održavati urednom, a ogradu od ukrasne živice dužan je redovito obrezivati tako da ne seže preko regulacijske linije na javnu prometnu površinu, da ne smeta prolaznicima i ne ometa promet.

Dvorišta stambenih i poslovnih zgrada - građevina potrebno je održavati čistim i urednim.

U dvorištu i oko zgrade - građevine zabranjeno je držati otpad i dotrajale stvari (automobilske olupine, stare strojeve, daske i slično) koje narušavaju izgled naselja.

Ako se dvorište ne održava urednim, komunalni redar naredit će vlasniku, odnosno korisniku, radnje u svrhu provođenja komunalnog reda.

Ukoliko vlasnici, odnosno korisnici dvorišta u ostavljenom roku ne postupe sukladno nalogu komunalnog redara, otpad i dotrajale stvari iz stavka 1. ovoga članka mogu biti uklonjeni putem treće osobe na trošak vlasnika, odnosno korisnika.

**Članak 15.**

Vlasnici, odnosno korisnici zelenih površina, posuda sa ukrasnim biljem uz poslovne i stambene objekte, kao i vlasnici građevinskog zemljišta, poljoprivrednog zemljišta i drugih sličnih površina uz javne površine, dužni su ih održavati, rezati živicu, uklanjati šikaru, smeće, građevinski otpad, rezati suhe grane drveća, kao i uklanjati stabla i granje drveća koja ugrožavaju sigurnost ljudi i imovine na javnim površinama, te sprječavaju preglednost prometne signalizacije i javne rasvjete.

Ako se površina iz stavka 1. ovoga članka uredno ne održava, komunalni redar naredit će njihovom vlasniku, odnosno korisniku uklanjanje uočenih nedostataka.

Ukoliko vlasnici, odnosno korisnici površina iz stavka 1. ovoga članka u ostavljenom roku ne postupe sukladno nalogu komunalnog redara, nedostaci mogu biti uklonjeni putem treće osobe, na trošak vlasnika, odnosno korisnika.

**Članak 16.**

Fizička ili pravna osoba koja upravlja ili gospodari športskim, rekreacijskim i drugim sličnim objektima, park-šumama, spomen-područjima, grobljima, plažama, obalom mora i drugim sličnim površinama, mora ih održavati urednima, čistima i redovito održavati zelenu površinu unutar tih prostora, te brinuti za njezinu zaštitu i obnovu.

Vlasnik individualnog stambenog objekta, vlasnik ili korisnik poslovnog objekta, škole, bolnice, crkve, samostana i slično, obvezatan je osigurati obnovu, uređenje, održavanje i zaštitu zelene površine na zemljištu koje pripada tom objektu, odnosno zelenim površinama koje se nalaze u okviru ograđenog okoliša tog objekta.

Vlasnik ili korisnik stambene zgrade s ograđenim okolišem kojemu je onemogućen slobodan pristup i korištenje od strane drugih građana, obvezatan je osigurati održavanje i zaštitu zelene površine na zemljištu koje služi redovitoj upotrebi i predstavlja okoliš zgrade.

Fizička ili pravna osoba koja upravlja površinama iz stavka 1., 2. i 3. ovog članka mora objekte i uređaje na njima održavati urednima i ispravnima.

Fizička ili pravna osoba koja se koristi ili upravlja površinama i objektima iz stavka 1. ovog članka, mora na vidnom mjestu istaknuti odredbe o održavanju reda, čistoće, zaštite zelenila i slično.

Ukoliko osoba iz stavka 1. ovog članka ne ispuni obvezu održavanja i zaštite zelene površine, isto će biti izvršeno putem treće osobe na njegov trošak.

1. **Pokretne naprave, kiosci, reklame, bankomati i druge naprave na zemljištu u vlasništvu pravnih i fizičkih osoba**

**Članak 17.**

Pokretne naprave, kiosci, reklame i druge naprave na nekretnini u vlasništvu pravnih i fizičkih osoba mogu se postavljati samo na onim mjestima na kojima se zbog toga neće stvarati suvišna buka, nečistoća, ugrožavati sigurnost prometa, te na mjestima na kojima se neće umanjiti estetski i opći izgled toga mjesta.

Odobrenje za postavljanje pokretne naprave, kioska, reklame, bankomata, samoposlužnih aparata i drugih naprava na nekretnini u vlasništvu pravnih i fizičkih osoba daje upravno tijelo Grada Staroga Grada nadležno za komunalne poslove.

Zabranjeno je postavljanje pokretnih naprava, kioska, reklama, bankomata, samoposlužnih aparata i drugih naprava na nekretnini u vlasništvu pravnih i fizičkih osoba bez odobrenja ili suprotno odobrenju upravnog tijela Grada Staroga Grada nadležnog za komunalne poslove.

U zoni A i B zaštićene kulturno-povijesne cjeline Grada bankomati se smiju postavljati u skladu sa sljedećim odrednicama pa se prilikom davanja odobrenja iz stavka 2. uvjetuje i primjenjuje sljedeće:

- bankomat i tehnika njegove ugradnje ne smiju oštetiti kulturno dobro i njegove djelove

- mjesto i način ugradnje ovise o arhitektonskim, stilskim i funkcionalnim obilježjima zgrade koja ne smiju biti ugrožena

- na mjestima gdje je postava uređaja prihvatljiva, zahtijeva se vizualna neutralnost postave – vidljiv može biti samo operativni dio bankomata (ekran i tipkovnica)

- ugradnja bankomata nije prihvatljiva na zidanim dijelovima pročelja, izvan ostakljenih dijelova građevinskih otvora te ne smije zadirati u povijesnu građevnu strukturu, odnosno arhitektonsko oblikovne elemente (kameni okviri, povijesna stolarija i sl.)

- nije prihvatljivo postavljanje bankomata na pojedinačno zaštićenim kulturnim dobrima, osim na građevinama koje su izvorno projektirane za bankarske institucije

- ugradnja bankomata nije prihvatljiva unutar stilski oblikovanih izloga (kao npr. izlozi s drvenim profanacijama ili dekorativnim detaljima, posebnim vrstama ostakljenja i sl.)

- nije prihvatljivo postavljanje dodatnih reklama, svjetlosnih uređaja, kao ni dodatnog osvjetljenja bankomata

- nije prihvatljivo postavljanje više bankomata u jednom građevinskom otvoru

- postavljanje više bankomata nije moguće na povijesnim pročeljima, već unutar jednog poslovnog prostora koji će se tretirati kao zajednički poslovni prostor za smještaj nekoliko bankomata različitih tvrtki

- ne dozvoljava se postavljanje samostojećih bankomata na javnim prostorima, uličnim koridorima, zelenim površinama, povijesnim gradskim parkovima unutar kulturno povijesnih zaštićenih cjelina.

Samoposlužni aparati ne smiju se postavljati u zoni A zaštićene kulturno-povijesne cjeline Grada, a na drugim mjestima samo uz pisanu suglasnost Grada.

Vlasnici pokretne naprave, kioska, reklame, bankomata, samoposlužnih aparata i drugih naprava na nekretnini u vlasništvu pravnih i fizičkih osoba moraju ih održavati urednima i ispravnima.

Uz zahtjev za postavljanje pokretne naprave, kioska, reklame, bankomata, samoposlužnih aparata i drugih pokretnih naprava potrebno je priložiti dokaz o pravu korištenja površine (dokaz o vlasništvu zemljišta, ugovor o zakupu zemljišta, suglasnost vlasnika zemljišta i slično), skicu ili fotografiju naprave, tehnički opis, te fotomontažu naprave ili objekta.

Zahtjev iz prethodnog stavka ne može biti odobren u koliko podnositelj zahtjeva ili s njim povezana osoba nije podmirio sve dospjele obveze prema Gradu Starome Gradu.

U slučaju postavljanja pokretnih naprava, kioska, reklama, bankomata, samoposlužnih aparata i drugih naprava na nekretnini u vlasništvu pravnih i fizičkih osoba bez odobrenja ili suprotno odobrenju upravnog tijela Grada Staroga Grada nadležnog za komunalne poslove, a ukoliko vlasnik odnosno korisnik u ostavljenom roku ne postupi sukladno nalogu komunalnog redara, isti će biti uklonjeni putem treće osobe, na trošak vlasnika, odnosno korisnika.

1. **Uređenje javnih zelenih površina**

**Članak 18.**

Javne zelene površine moraju se redovito održavati, tako da svojim izgledom uljepšavaju naselje i služe svrsi za koju su namijenjene.

Javne zelene površine održavaju se u skladu s Programom održavanja komunalne infrastrukture iz Zakona o komunalnom gospodarstvu i prema operativnim i terminskim planovima, koje utvrđuje upravno tijelo Grada Staroga Grada nadležno za komunalne poslove.

Pod održavanjem javne zelene površine smatra se posebice:

* sadnja i uzgoj biljnih nasada,
* podrezivanje stabala i grmlja,
* okopavanje i plijevljene grmlja i živice,
* košenje trave,
* gnojenje i prihranjivanje biljnog materijala koji raste u nepovoljnim uvjetima (drvoredi i slično),
* uklanjanje otpalog granja, lišća i drugih otpadaka,
* održavanje posuda sa ukrasnim biljem u urednom i ispravnom stanju,
* preventivno djelovanje na sprječavanju biljnih bolesti, uništavanje biljnih štetnika, te kontinuirano provođenje zaštite zelenila,
* održavanje pješačkih putova i naprava na javnoj zelenoj površini (oprema) u urednom stanju (bojanje i popravci klupa, košarica za otpatke, popločenja i slično)postavljanje zaštitne ograde od prikladnog materijala, odnosno živice na mjestima ugroženim od uništavanja,
* postavljanje ploča s upozorenjima za zaštitu javne zelene površine,
* obnavljanje, a po potrebi i rekonstrukcija zapuštenih javnih zelenih površina,
* uređenje i privođenje namjeni neuređenih javnih zelenih površina.

**Članak 19.**

Javne zelene površine održava Grad Stari Grad, odnosno pravna ili fizička osoba kojoj je Grad Stari Grad povjerio održavanje javnih zelenih površina.

1. **Komunalni objekti i uređaji u općoj uporabi**

**Članak 20.**

Radi uređenja Grada i lakšeg snalaženja građana na području Grada postavljaju se komunalni objekti i uređaji u općoj uporabi.

**Članak 21.**

Vlasnik komunalnog objekta i uređaja u općoj uporabi, odnosno osoba kojoj je povjereno da vodi brigu i održava te objekte dužna ih je održavati urednima i ispravnima, te kvarove uklanjati u najkraćem mogućem roku.

Komunalne objekte i uređaje u općoj uporabi zabranjeno je uništavati, po njima šarati, crtati ili ih na drugi način oštećivati, prljati i nagrđivati.

* 1. **Javna rasvjeta**

**Članak 22.**

Javno prometne površine, pješački i drugi glavni putovi na javnim zelenim površinama moraju biti osvijetljeni.

Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značenje pojedinih dijelova grada i pojedinih javnih površina, promet i potrebe građana.

Rasvjetna tijela moraju biti funkcionalna i estetski oblikovana.

Fizička ili pravna osoba kojoj je Grad Stari Grad povjerio održavanje javne rasvjete mora javnu rasvjetu redovito održavati u stanju funkcionalne sposobnosti (prati, bojati, mijenjati dotrajale žarulje i slično).

Javna rasvjeta, u pravilu, mora svijetliti cijele noći.

**Članak 23.**

Zabranjeno je oštećivanje i uništavanje rasvjetnih stupova i rasvjetnih tijela.

Postavljanje oglasa, obavijesti, reklama i slično na rasvjetne stupove je zabranjeno, a iznimno se dopušta po odobrenju upravnog tijela Grada Staroga Grada nadležnog za komunalne poslove.

* 1. **Ploče s orijentacijskim planom**

**Članak 24.**

U cilju lakšeg snalaženja građana i turista, na području Grada Staroga Grada mogu se postavljati ploče s orijentacijskim planom Grada ili pojedinih naselja unutar Grada.

Ploče s orijentacijskim planom postavljaju se na mjestima na kojima se okuplja veći broj ljudi, na glavnim prilazima naselju i na drugim za to određenim mjestima.

U orijentacijskom planu moraju biti ucrtane glavne ulice i trgovi, te najvažniji javni objekti u naselju.

Ploče s orijentacijskim planom postavlja i održava Grad Stari Grad, odnosno za to ovlaštena pravna ili fizička osoba.

**6.3. Javni satovi**

**Članak 25.**

Na važnijim trgovima i drugim za to određenim mjestima mogu se postaviti javni satovi.

Javne satove postavlja i održava Grad Stari Grad, odnosno za to ovlaštena pravna ili fizička osoba.

Pravne ili fizičke osobe mogu na zgradama koje koriste, postavljati satove, uz pisano odobrenje upravnog tijela Grada Staroga Grada nadležnog za komunalne poslove.

Satovi koje postavlja pravna ili fizička osoba iz stavka 3. ovog članka, moraju se održavati u urednom stanju.

Zabranjeno je postavljati satove na zgrade, bez odobrenja ili suprotno odobrenju iz stavka 3. ovog članka.

U slučaju da pravna ili fizička osoba postavi sat bez odobrenja ili suprotno odobrenju upravnog tijela Grada Staroga Grada nadležnog za komunalne poslove, a ukoliko u ostavljenom roku ne postupi sukladno nalogu komunalnog redara, isti će biti uklonjeni putem treće osobe, na trošak vlasnika, odnosno korisnika.

**6.4. Javni zahodi**

**Članak 26.**

Javni zahodi u pravilu se grade i postavljaju na trgovima, tržnicama, autobusnim postajama i sličnim javnim prostorima, te u parkovima, park - šumama, izletištima, sportskim objektima, u blizini javnih plaža, odnosno na mjestima na kojima se građani okupljaju i duže zadržavaju.

Javni zahodi moraju ispunjavati odgovarajuće higijenske i tehničke uvjete, a vlasnik, odnosno ovlaštena pravna ili fizička osoba, mora ih održavati u urednom i ispravnom stanju.

Javne zahode treba graditi na način da ih mogu koristiti osobe s posebnim potrebama.

Javni zahodi moraju u pravilu biti otvoreni tijekom cijelog dana.

Vrijeme početka i završetka rada javnih zahoda utvrđuje Gradonačelnik.

**6.5. Vodoskoci, fontane, hidranti i slični objekti i uređaji**

**Članak 27.**

Na području Grada Staroga Grada mogu se graditi i postavljati javni vodoskoci, fontane, javne česme i drugi objekti, uz odobrenje upravnog tijela Grada Staroga Grada nadležnog za komunalne poslove, na mjestima na kojima svojim izgledom ne narušavaju, odnosno uljepšavaju okoliš.

Javni vodoskoci, fontane i slični objekti i uređaji moraju biti ispravni i uredni.

Javne vodoskoke, fontane i slične objekte i uređaje zabranjeno je uništavati, onečišćavati, po njima šarati, crtati ili ih na drugi način prljati i nagrđivati, odnosno nenamjenski koristiti.

Protupožarni hidranti i hidranti za pranje i zalijevanje površina moraju se održavati u ispravnom stanju.

Zabranjeno je uništavanje, oštećivanje ili neovlaštena uporaba hidranata za vlastite potrebe (pranje automobila ili privatnih površina i prostora).

Javne vodoskoke, fontane, hidrante i slične objekte i uređaje postavlja i održava Grad Stari Grad, odnosno za to ovlaštena pravna ili fizička osoba.

**6.6. Javne telefonske govornice i poštanski sandučići**

**Članak 28.**

Javne telefonske govornice i poštanski sandučići u pravilu se postavljaju se na mjestima na kojima se građani okupljaju i duže zadržavaju, kao što su trgovi, tržnice, bolnice, trgovački objekti ili prodajni centri, stambene zgrade s većim brojem stanova, autobusne postaje i slični prostori.

Javne telefonske govornice i poštanski sandučići mogu se postavljati uz odobrenje upravnog tijela Grada Staroga Grada nadležnog za komunalne poslove, na mjestima na kojima svojim izgledom ne narušavaju okoliš, na način da ih mogu koristiti osobe s posebnim potrebama, te da zadovoljavaju kriterije estetskog oblikovanja.

**6.7. Spomenici, spomen-ploče, skulpture i slični predmeti**

**Članak 29.**

Na području Grada Staroga Grada, na objekte, zemljišta i druge prostore mogu se postavljati spomenici, spomen-ploče, skulpture i slični predmeti.

Uvjete i način postavljanja i uklanjanja spomenika, spomen-ploča, skulptura i sličnih predmeta utvrdit će Gradsko vijeće posebnom odlukom.

**7. Ploče s imenom naselja, ulica, trgova i pločice s brojem zgrade**

**Članak 30.**

Na području Grada Staroga Grada moraju biti označena imena naselja, ulica i trgova, a zgrade ili stambeni objekti moraju biti obilježene brojevima.

Naselja, ulice, trgovi i zgrade, označavaju se i obilježavaju na način i po postupku propisanom posebnim zakonom.

Za označavanje naselja, ulica i trgova postavljaju se ploče, a na zgrade se postavljaju pločice s brojem zgrade ili stambenog objekta.

Postavljanje ploča s imenom naselja, ulica i trgova, te pločica s brojem zgrade zabranjeno je bez odobrenja nadležnog upravnog tijela .

Vlasnik zgrade, odnosno stambenog objekta dužan je postaviti na zgradu broj zgrade najkasnije do početka korištenja zgrade.

Vlasnik, odnosno upravitelj zgrade, dužan je voditi brigu o tome da zgrada bude stalno obilježena brojem.

Zabranjeno je oštećivati i uništavati, te neovlašteno skidati i mijenjati ploče i pločice iz stavka 3. ovog članka.

**8. Stajališta autobusa i drugog prometa, parkirališta, tržnice, ribarnice i groblja**

**Članak 31.**

Stajališta autobusa i drugog prometa, parkirališta, tržnice, ribarnice i groblja, moraju biti stalno održavani u urednom i ispravnom stanju.

Klupe i ostali predmeti koji se nalaze na mjestima iz stavka 1. ovog članka moraju biti čisti, uredni i ispravni, a dotrajale i oštećene predmete vlasnici, odnosno ovlaštene pravne i fizičke osobe trebaju odmah ukloniti.

**Članak 32.**

Stajališta autobusa moraju u pravilu biti natkrivena i opremljena klupama.

Stajališta autobusa moraju se održavati u urednom i ispravnom stanju, a svako oštećenje tih prostora mora se u najkraćem roku ukloniti.

Na stajalištu autobusa se obvezno postavljaju košarice za smeće.

Stajališta autobusa održava Grad Stari Grad odnosno za to ovlaštena pravna ili fizička osoba.

**Članak 33.**

Uređenje i održavanje javnih gradskih parkirališta u nadležnosti je Grada Staroga Grada, odnosno za to od strane Grada ovlaštene pravne ili fizičke osobe kojoj je to povjereno.

Javna gradska parkirališta treba namjenski koristiti te na njima održavati red i čistoću.

Na javnim gradskim parkiralištima zabranjeno je zadržavanje kamp kućica više od 24 sata, te neovlašteno trgovanje, pretovar robe i druge aktivnosti koje nisu u skladu s namjenom prostora.

**Članak 34.**

Tržnice na kojima se obavlja promet poljoprivrednim i drugim prehrambenim proizvodima moraju biti čiste i uredne, o čemu se brine za to od strane Grada ovlaštena pravna osoba ili fizička osoba.

Planom rasporeda i korištenja tržnica koji donosi pravna ili fizička osoba iz prethodnog stavka određuje se raspored i broj štandova, kioska i drugih pokretnih i nepokretnih naprava te lokacije kontejnera.

Tržni red donosi za to od strane Grada ovlaštena pravna osoba ili fizička osoba.

Tržnim redom utvrđuje se posebice:

- radno vrijeme,

- proizvodi koji se smiju prodavati,

- vrijeme dostave proizvoda,

- čišćenje i odvoženje smeća.

Tržni red se mora vidljivo istaknuti na prostoru tržnice.

**Članak 35.**

Po isteku vremena određenog za prodaju pravna ili fizička osoba iz članka 33. dužna je svakog dana dovesti tržnicu u čisto i uredno stanje.

Odredbe ove Odluke koje se odnose na tržnicu, na odgovarajući se način primjenjuju i na ribarnicu.

**Članak 36.**

Zabranjeno je prodavanje ili izlaganje poljoprivrednih, prehrambenih i drugih proizvoda (tekstila, plastike i slično) izvan prostora tržnice te prodaja ribe izvan ribarnice, ukoliko isto nije utvrđeno u suglasju s posebnom odlukom o zakupu javnih površina, odnosno uz odobrenje upravnog tijela Grada Staroga Grada nadležnog za komunalne poslove.

Ukoliko prodavatelj ne postupi po rješenju upravnog tijela Grada Staroga Grada ovlaštenog za komunalne poslove, može mu se privremeno oduzeti prehrambena roba s mogućnošću preuzimanja robe u roku 24 sata i plaćanjem nastalih troškova, a u protivnom će se dati u humanitarne svrhe.

Neprehrambena roba privremeno može se oduzeti, s mogućnošću preuzimanja robe nakon plaćanja nastalih troškova prijevoza, skladištenja i drugih troškova, a u protivnom će se prodati javnim nadmetanjem, radi podmirenja nastalih troškova.

**Članak 37.**

Pravna ili fizička osoba kojoj je Grad Stari Grad povjerio upravljanje grobljima na području Grada mora groblja održavati čistima i urednima.

Održavanje groblja, grobnih mjesta i nadgrobnih spomenika ureduje se propisima o grobljima i Odlukom o grobljima koju donosi Gradsko vijeće.

**9. Sanitarno komunalne mjere uređenja naselja**

**9.1. Septičke jame**

**Članak 38.**

Čišćenje septičkih jama obavlja za to ovlaštena pravna ili fizička osoba, u skladu sa sanitarno-tehničkim uvjetima, a na zahtjev vlasnika, odnosno korisnika septičke jame.

Vlasnik, odnosno korisnik septičke jame dužan je na vrijeme zatražiti od ovlaštene osobe čišćenje septičke jame, kako ne bi došlo do prelijevanja, a time i onečišćavanja okoliša.

Ovlašteni vršitelj komunalne usluge koji odvozi fekalije dužan je iste izlijevati u kanalizacijsku mrežu ili na drugo za to određeno mjesto, na lokaciji koja je za to određena i snosi odgovornost za eventualno zagađenje okoliša, uz obvezu nadoknade počinjene štete.

**9.2. Dezinsekcija, deratizacija i zaštita bilja**

**Članak 39.**

U svrhu zaštite zdravlja građana, tijekom godine obavlja se sustavna dezinsekcija, dok se sustavna deratizacija javnih površina obavlja dva puta godišnje (proljeće - jesen), uz njezino obvezno održavanje cijele godine.

Pod pojmom sustavne dezinsekcije razumijeva se prskanje ili zamagljivanje odgovarajućim sredstvima, u cilju uništavanja muha, komaraca i drugih kukaca.

Pod pojmom sustavne deratizacije razumijeva se postavljanje odgovarajućih mamaca za uništavanje štakora i drugih glodavaca.

Opseg, način, vrijeme i ostali uvjeti obavljanja obvezne sustavne dezinsekcije i deratizacije utvrđuju se Programom mjera obvezatne preventivne dezinsekcije i deratizacije za područje Grada Staroga Grada, kojega u obliku izvoda iz Programa mjera obvezatne preventivne dezinsekcije i deratizacije za područje Splitsko-dalmatinske županije, donosi Nastavni zavod za javno zdravstvo Splitsko-dalmatinske županije.

Na poziv komunalnog redara, pravna ili fizička osoba kojoj su povjereni poslovi dezinsekcije i deratizacije, dužna je iste ponoviti ukoliko se ocjeni daje taj postupak potreban.

Ovlaštena osoba kojoj su povjereni poslovi dezinsekcije i deratizacije, dužna je prije početka izvođenja sustavne dezinsekcije i deratizacije na odgovarajući način obavijestiti građane o početku i završetku izvođenja tih radova.

Zaštita bilja na području Grada Staroga Grada vrši se tijekom godine, a u cilju suzbijanja biljnih nametnika.

**9.3. Držanje domaćih životinja**

**Članak 40.**

Unutar građevinskog područja naselja Grada Staroga Grada nije dozvoljeno držati životinje: kopitare, papkare, perad i dvojezupce.

Unutar područja naselja Dol, Rudina, Selca i Vrbanj dozvoljeno je držati životinje: kopitare, papkare, perad i dvojezupce.

Pod kopitarima smatraju se konji, magarci, mazge i mule. Pod papkarima smatraju se goveda, ovce, koze i svinje. Pod peradi smatraju se kokoši, purice (tuke), guske, patke, prepelice i druga domaća perad i pernata divljač. Pod dvojezupcima se smatra porodica zečeva vrste zec i kunić.

Izvan građevinskog područja naselja Grada Staroga Grada, mogu se držati životinje, ako njihovo držanje ispunjava sanitarno-higijenske uvjete te ako su udaljene više od 50 metara od najbliže javne prometnice i 100 metara od najbližeg stambenog objekta za stalno ili povremeno stanovanje.

Komunalni redar može po prijavi ili po službenoj dužnosti zabraniti držanje životinja na područjima gdje je to dopušteno, ako se time smeta okolnim stanarima ili narušava izgled okoliša.

Ako se životinje drže u zabranjenoj zoni iz stavka 1. ovog članka, komunalni redar postupit će prema ovlastima i izdati rješenje o uklanjanju, s rokom izvršenja.

**Članak 41.**

Postupak uklanjanja provest će ovlaštena pravna ili fizička osoba kojoj je Grad Stari Grad povjerio poslove veterinarsko-higijeničarskog servisa.

**Članak 42.**

Držanje pasa i mačaka propisano je posebnom Odlukom Gradskog vijeća.

**III. ODRŽAVANJE ČISTOĆE I ČUVANJE JAVNIH POVRŠINA**

**1. Održavanje čistoće i čuvanje javnoprometnih površina**

**Članak 43.**

Javnoprometne površine treba održavati tako da budu uredne i čiste, te da služe svrsi kojoj su namijenjene.

Održavanje čistoće javnoprometnih površina na području Grada Staroga Grada, obavlja se sukladno Programu održavanja komunalne infrastrukture iz Zakona o komunalnom gospodarstvu, kojeg donosi Gradsko vijeće istodobno s donošenjem proračuna Grada Staroga Grada.

Javnoprometna površina čisti se u pravilu danju, a pere noću; u zimskom razdoblju između 21:00 i 05:00 sati, a u ljetnom razdoblju između 02:00 i 05:00 sati.

Javnoprometnu površinu čisti Grad Stari Grad odnosno za to ovlaštena pravna ili fizička osoba.

**Članak 44.**

Pravne i fizičke osobe koje obavljaju djelatnost zbog koje dolazi do prekomjernog onečišćenja javnoprometnih površina, dužne su javnoprometne površine redovito čistiti, odnosno osigurati njihovo čišćenje.

Vlasnici ili korisnici športskih ili rekreacijskih objekata, zabavnih parkova ili igrališta, organizatori javnih skupova i javnih priredbi, obvezni su osigurati čišćenje javnoprometnih površina koje služe kao pristup tim objektima, tako da budu očišćene u roku 24 sata nakon završetka korištenja.

**Članak 45.**

Na javnoprometne površine postavljaju se košare za otpatke.

Košare za otpatke postavlja i održava Grad Stari Grad, odnosno pravna ili fizička osoba kojoj je Grad povjerio održavanje čistoće javnoprometnih površina.

**Članak 46.**

Mjesta za postavljanje košara za otpatke određuje Gradonačelnik, odnosno pravna ili fizička osoba kojoj je Grad povjerio obavljanje komunalne djelatnosti održavanje čistoće javnoprometnih površina.

**Članak 47.**

Košare za otpatke moraju biti izrađene od prikladnog materijala i estetski oblikovane.

Zabranjeno je postavljanje košara za otpatke na stupove na kojima se nalaze prometni znakovi, na stupove javne rasvjete, drveće i jarbole za isticanje zastava, te na drugim mjestima na kojima bi nagrđivali izgled naselja i objekata ili bi ometale promet.

**Članak 48.**

Na javnoprometnim površinama ne smije se ostavljati ili na njih bacati bilo kakav otpad ili na drugi način onečišćavati javnoprometne površine, a osobito se zabranjuje:

- bacati i ostavljati izvan košara i drugih posuda za otpatke, različite otpatke,

- bacati goruće predmete u košare ili druge posude za otpatke,

- oštećivati košare, odnosno posude za otpatke i druge posude namijenjene sakupljanju raznih vrsta otpada,

- odlagati građevni i otpadni građevni materijal i postavljati predmete, naprave i strojeve na javnoprometne površine, bez odobrenja upravnog tijela Grada Staroga Grada nadležnog za komunalne poslove,

- popravljati, servisirati i prati vozila te druga sredstva i uređaje na javnoprometnim površinama,

- ispuštati otpadne tekućine bilo koje vrste,

- bacati letke, te ih ostavljati na vozilima bez odobrenja upravnog tijela Grada Staroga Grada nadležnog za komunalne poslove,

- zagađivati i bacati otpad i otpadne tvari u more, na obalu i u korita potoka,

- ispuštati fekalije, ulje, naftu i slično iz plovila za vrijeme stajanja u luci,

- paliti otpad,

- ostavljati vozila bez registarskih tablica, odnosno neregistrirana vozila, lake teretne prikolice, kamp-prikolice i druga priključna vozila, plovila i olupine plovila, vozila oštećena u sudaru i olupine vozila,

- obavljati bilo kakve radnje ili njihovo propuštanje, kojima se onečišćuju javnoprometne površine ili objekti i uređaji koji su njihov sastavni dio,

- lijepiti plakate i druge reklamne i informativne poruke izvan prostora za plakatiranje,

- neovlašteno premještati komunalnu opremu i uređaje,

- bacati animalni, medicinski i drugi opasni materijal,

- odlagati ili postavljati bilo kakve predmete kojima se ometa redovito korištenje javnoprometne površine, odnosno nesmetan prolaz pješaka i vozila,

- bojati, crtati i pisati poruke i razne tekstove po javnoprometnim površinama, osim prometne signalizacije koja se vrši sukladno posebnim propisima,

- pljuvati i obavljati nuždu,

- prati osobe, vozila ili druge predmete na javnim vodovodnim uređajima i objektima,

- koristiti dječja igrališta i sprave za igru djece, protivno njihovoj namjeni,

- izlagati i prodavati predmete, stvari, poljoprivredne i druge proizvode, bez odobrenja upravnog tijela Grada staroga Grada nadležnog za komunalne poslove,

- bilo kako nenamjenski koristiti i prenamijeniti javnoprometne površine,

- izvoditi radove, bez odobrenja upravnog tijela Grada Staroga Grada nadležnog za komunalne poslove.

- puštati kućne ljubimce na javnoj površini, te onečišćivati javne površine

- puštati otpadne i oborinske vode, na način kojim se ugrožava sigurnost prometa i prolaznika, odnosno vrši drugi oblik onečišćenja.

**Članak 49.**

Pravna i fizička osoba kojoj je Grad povjerio održavanje čistoće javnoprometnih površina dužna je te površine trajno održavati čistima i urednima.

**Članak 50.**

Izvanredno čišćenje javnoprometnih površina određuje Gradonačelnik, kada zbog vremenskih nepogoda ili drugih razloga javnoprometne površine budu prekomjerno onečišćene.

**Članak 51.**

Vozila koja sudjeluju u prometu ne smiju onečišćivati javnoprometne površine.

Vozila koja prevoze tekući ili rasuti (sipki) materijal moraju imati sanduke i karoserije iz kojih se materijal ne može prosipati niti curiti.

Vozač vozila koji prevozi pijesak, papir, sjeno, lišće, PVC materijal i drugi rasuti (sipki) teret mora ga prekriti ceradom, gustom mrežom ili na drugi način osigurati da se materijal ne posipa po javnoprometnoj površini.

**Članak 52.**

Zabranjeno je na javnoprometnim površinama obavljati bilo kakve radove, osim redovnog održavanja tih površina, bez odobrenja ili suprotno odobrenju upravnog tijela Grada Staroga Grada nadležnog za komunalne poslove.

**Članak 53.**

Za istovar ili utovar, smještaj i ukrcaj građevinskog materijala, podizanje skela, ograda gradilišta, popravke vanjskih dijelova zgrada i slične građevinske radove, može se u opravdanim slučajevima i privremeno, koristiti javnoprometna površina, sukladno propisima o gradnji i sigurnosti prometa.

**Članak 54.**

Odobrenje za korištenje javnoprometne površine za radove iz članka 53. ove Odluke izdaje, na zahtjev izvođača ili investitora radova, upravno tijelo Grada Staroga Grada nadležno za komunalne poslove.

Odobrenjem iz stavka 1. ovog članka odredit će se uvjeti, način i vrijeme izvođenja radova. Uz zahtjev za odobrenje investitor je dužan priložiti akt nadležnog tijela kojim se dokazuje legalnost gradnje kao i ugovor s ovlaštenom osobom kao dokaz o osiguranom zbrinjavanju građevinskog otpada za vrijeme trajanja radova.

**Članak 55.**

Za vrijeme obavljanja radova iz članka 54. ove Odluke, izvođač je dužan poduzeti sve propisane i uobičajene mjere sigurnosti.

Izvođač i investitor solidarno su odgovorni za sigurnost radova, naknadu štete prema trećim osobama i sve obveze izvođača iz članaka 56., 57., 58., 59., 60., 61., 62. i 63. ove Odluke.

**Članak 56.**

Zauzimanje javnoprometne površine za postavljanje građevinske skele odobrava na vrijeme sukladno odluci upravnog odijela, uz mogućnost ponovnog produženja, ukoliko to zahtijeva priroda radova.

Ako se s radovima na objektu ne započne u roku od sedam dana od dana postavljanja građevinske skele, podnositelj zahtjeva dužan je skelu odmah ukloniti.

Ako se gradnja iz bilo kojeg razloga, obustavi na vrijeme duže od jednog mjeseca, podnositelj zahtjeva dužan je ukloniti skelu i drugi materijal s javnoprometne površine.

Ukoliko podnositelj zahtjeva ne postupi sukladno stavku 2. i 3. ovog članka, komunalni redar naredit će uklanjanje građevinske skele putem treće osobe, na njegov trošak.

Za vrijeme trajanja zabrane izvođenja građevinskih radova radova podnositelj zahtjeva dužan je ukloniti skelu i drugi materijal s javnoprometne površine.

**Članak 57.**

Izvođač građevinskih radova dužan je osigurati da se zemlja ne rasipa, a drugi rastresiti materijal treba držati u sanducima i ogradama, ako radovi na istom mjestu traju duže od 24 sata.

Miješanje betona i morta dopušteno je u posebnim posudama (miješalicama), na plastičnim folijama ili limovima.

**Članak 58.**

Prolaz ispod skela mora se zaštititi od sipanja i padanja materijala. Uz vodoravnu, treba osigurati i okomitu zaštitu.

Skelom ili ogradom zauzeti dio javnoprometne površine mora se propisno označiti i osvijetliti od sumraka do svanuća.

**Članak 59.**

Ako se javnoprometna površina upotrebljava za istovar i utovar rastresitog materijala (šuta i slično), na njoj se smije složiti samo onoliko materijala koliko se može odvesti u tijeku jednog dana.

**Članak 60.**

Zabranjeno je odlagati uz drveće građevinski materijal, šutu, glomazni i drugi otpad.

**Članak 61.**

Izvođač radova je dužan, najkasnije 24 sata nakon završetka radova i uklanjanja opreme, obavijestiti komunalno redarstvo da mu zauzeta površina više nije potrebna.

Nakon završetka radova, izvođač je dužan zauzetu površinu vratiti u stanje u kakvom je bila prije izvođenja radova (u prijašnje stanje).

Komunalni redar pregledat će korišteni prostor i ako ustanovi da postoji kakvo oštećenje naredit će izvođaču da o vlastitom trošku dovede korištenu javnu površinu u prijašnje stanje.

U slučaju da izvođač u ostavljenom roku ne postupi sukladno nalogu komunalnog redara iz prethodnog stavka, javna površina dovest će se u prijašnje stanje putem treće osobe, na trošak izvođača odnosno investitora koji solidarno odgovaraju.

Nakon završetka radova, izvođač je dužan dostaviti komunalnom redaru dokaz o izvršenom deponiranju građevinskog otpada sukladno zakonu odnosno ugovoru s ovlaštenom osobom.

**Članak 62.**

Prilikom izvođenja građevinskih radova, izvođač je dužan poduzimati slijedeće mjere sprečavanja i onečišćenja javnoprometne površine;

- čistiti, odnosno osigurati čišćenje javnoprometne površine oko gradilišta, od svih vrsta građevinskih i drugih materijala, blata i slično, a taloženje kojih je na javnoprometnim površinama posljedica izvođenja radova iz stavka 1. ovog članka;

- polijevati trošni materijal za vrijeme rušenja građevinskog objekta, kako bi se spriječilo stvaranje prašine;

- čistiti ulične slivnike u neposrednoj blizini mjesta na kojima se radovi izvode;

- deponirati građevinski materijal u okviru gradilišta, tako da se ne ometa promet i slobodno otjecanje vode, te da se materijal ne raznosi po javnim površinama.

**Članak 63.**

Kod većih zemljanih radova, upravno tijelo Grada Staroga Grada nadležno za komunalne poslove odredit će izvođaču radova ulice za odvoz i dovoz materijala.

**Članak 64.**

Za iskrcaj ogrijeva, te za piljenje i cijepanje drva, ponajprije treba upotrebljavati vlastito zemljište.

U slučaju potrebe, dio javnoprometne površine može se privremeno upotrijebiti za iskrcaj ogrijeva, ali tako da se ne ometa cestovni i pješački promet. Drva se moraju složiti tako da se spriječi kotrljanje na kolnik.

Iskrcani ogrjev ili drugi materijali moraju se ukloniti s javnoprometne površine najkasnije u roku 24 sata, a upotrijebljena se površina mora odmah očistiti.

Zabranjeno je cijepati drva i izvoditi slične radove na javnoprometnim površinama.

Ako se javnoprometna površina upotrebljava za poslove iz stavka 2. ovog članka, potrebno je odobrenje upravnog tijela Grada Staroga Grada nadležnog za komunalne poslove.

**Članak 65.**

Utovar i istovar robe i materijala mora se obavljati ponajprije izvan javnih površina.

U opravdanim slučajevima, kao npr. radi nedostatka prostora ili kolnog ulaza i slično, istovar i utovar robe i materijala mogu se privremeno obaviti na javnoprometnim površinama, osim na mjestima na kojima je to izričito zabranjeno.

Ako se iznimno roba i materijal moraju istovariti na javnoprometnu površinu, tada se moraju složiti tako da ne smetaju prometu i moraju se odmah ukloniti.

**Članak 66.**

Zabranjeno je na javnoprometne površine ispred radnji, prodavaonica i skladišta odlagati drvenu, kartonsku i drugu ambalažu i slično.

Zabranjeno je ispred zgrade i ograde, ili na zgradu i ogradu, odlagati uređaje i predmete koji mogu ozlijediti prolaznike ili im nanijeti neku štetu, te takve predmete i uređaje ostavljati na javnoprometnim površinama.

**Članak 67.**

Obalni pojas uređenih i prirodnih plaža i zelenih površina uz plažu mora se redovito održavati.

Pravna ili fizička osoba koja obavlja poslove održavanja, dužna je održavati obalni pojas uređenih i prirodnih plaža i zelenih površina uz plažu čistim i urednim, a jednom godišnje, najkasnije do početka travnja, detaljno ga očistiti od krupnih otpadaka na obali i u moru.

Zabranjeno je bacati otpad u more i na morsku obalu.

Obalnim pojasom - prirodnom plažom smatraju se u smislu ove Odluke, prostori na kojima je dozvoljeno kupanje, a na kojima nema izgrađenih pratećih objekata.

Obalnim pojasom - uređenom plažom smatraju se prostori namijenjeni kupanju i sunčanju, opskrbljeni određenim higijensko-tehničkim uvjetima.

**Članak 68.**

Čišćenje prirodnih i uređenih plaža za vrijeme turističke sezone mora biti svakodnevno i temeljito od strane fizičke ili pravne osobe kojoj je povjereno obavljanje poslova održavanja.

Ukoliko plovni objekt masnim otpacima izazove zagađenje morske površine, vlasnik ili korisnik plovnog objekta obvezno se dužan usidriti te pozivati predstavnike Lučke kapetanije Split, Ispostave Stari Grad, radi dogovora s fizičkom ili pravnom osobom, opremljenom tehničkim sredstvima, o čišćenju i odstranjivanju masnih otpadaka.

Ispostava Lučke kapetanije obvezna je informirati vlasnike plovila o dužnosti održavanja čistoće i reda u lukama, privezištima i općenito na pomorskom dobru.

**Članak 69.**

Komunalni redar ovlašten je u opravdanim slučajevima, nakon onečišćenja izazvanim vremenskim nepogodama ili drugim izvanrednim situacijama, naložiti pravnoj ili fizičkoj osobi koja obavlja poslove održavanja, odnosno koncesionaru na pomorskom dobru, izvanredno čišćenje obalnog pojasa.

**Članak 70.**

Korisnik uređene i prirodne plaže, ako obavlja gospodarsko korištenje ili posebnu upotrebu plaže, ostvarujući koncesijsko odobrenje sukladno zakonu i ostalim pozitivnim propisima, dužan je poštivati obveze iz koncesijskog odobrenja odnosno ugovora o koncesiji na pomorskom dobru.

Korisnik koncesijskog odobrenja odnosno ugovora o koncesiji na pomorskom dobru, dužan je pridržavati se propisa o sigurnosti plovidbe, zaštite okoliša i reda na pomorskom dobru, te uvažavati značaj pomorskog dobra kao općeg dobra.

Korisnik koncesijskog odobrenja odnosno ugovora o koncesiji na pomorskom dobru, dužan je prostor prethodno obuhvaćen koncesijskim odobrenjem odnosno ugovorom o koncesiji na pomorskom dobru vratiti u prvobitno stanje u roku od najkasnije 30 dana.

U slučaju ne postupanja prema odredbama stavka 3. ovog članka Grad će povrat u prvobitno stanje obaviti putem treće osobe za što će račun u visini stvarnih troškova ispostaviti korisniku iz stavka 1. ovog članka.

**2. Održavanje čistoće i čuvanje javno zelenih površina**

**Članak 71.**

Javno zelene površine moraju se redovito čistiti i održavati, sukladno godišnjem Programu održavanja komunalne infrastrukture iz Zakona o komunalnom gospodarstvu.

Javno zelene površine održava i čisti Grad Stari Grad, odnosno pravna ili fizička osoba kojoj je to Grad povjerio.

Javno zelene površine kojima Grad ne upravlja, održavaju i čiste korisnici tih javno zelenih površina.

**Članak 72.**

Izvršavanje Programa iz članka 71. ove Odluke kontrolira Gradonačelnik i upravno tijelo Grada Staroga Grada nadležno za komunalne poslove.

**Članak 73.**

Pravna ili fizička osoba kojoj je Grad povjerio održavanje javnih zelenih površina dužna je, osobito:

- odmah ukloniti pokošenu travu, lišće, grane i slično s javne površine;

- ukloniti suhe i slomljene grane na stablima;

- zamijeniti porušena i bolesna stabla novima;

- redovito obrezivati krošnje stabala i drugo zelenilo na javnim zelenim površinama, tako da ne zaklanjaju tijela javne rasvjete, prometne znakove, svjetlosne signale, ne ulaze u slobodne profile kolnika i nogostupa, te ne smanjuju preglednost na raskrižjima i ne smetaju zračnim vodovima;

- redovito održavati, te zamjenjivati zaštitne stupice i ograde.

**Članak 74.**

Za uređenje novih javnih zelenih površina, odnosno pojačano održavanje postojećih, potrebno je ishoditi stručno mišljenje, a poslove s tim u vezi vodi upravno tijelo Grada Staroga Grada nadležno za komunalne poslove.

Nakon završetka radova na uređenju zelenih površina, upravno tijelo Grada Staroga Grada nadležno za komunalne poslove pregledat će i utvrditi usklađenost izvedenih radova s ugovorenim.

Nakon obavljenog pregleda uređenih površina, upravno tijelo iz stavka 2. ovog članka povjerava ih pravnoj ili fizičkoj osobi koja održava javno zelene površine na redovito održavanje.

Izvođač radova dužan je sav posušeni biljni materijal zamijeniti novim u ugovorenom roku.

**Članak 75.**

Za sječu stabala na javnoj zelenoj površini potrebno je odobrenje upravnog tijela Grada Staroga Grada nadležnog za komunalne poslove.

Odobrenjem iz stavka 1. ovog članka određuje se obveza i obujam zamjenske sadnje, biljna vrsta, lokacija i vrijeme izvođenja zamjenske sadnje.

Ako zbog pomanjkanja prostora zamjenska sadnja nije moguća, zamjena će se izvršiti na najbližoj mogućoj lokaciji.

**Članak 76.**

Upravno tijelo Grada Staroga Grada nadležno za komunalne poslove može po službenoj dužnosti narediti sječu stabla koje se nalazi na zemljištu u vlasništvu, ako postoji opasnost da se stablo sruši na javnu površinu, odnosno da samim padom počini štetu za ljude i imovinu.

**Članak 77.**

Radi zaštite javne zelene površine osobito se zabranjuje:

- rezanje i skidanje grana i vrhova ukrasnog drveća i grmlja,

- guljenje kore stabala, zasijecanje, zarezivanje, savijanje, trganje, zabadanje noževa, zabijanje čavala, stavljanje plakata i slično, bušenje, gaženje, te drugo oštećivanje drveća, grmlja i živica,

- penjanje po drveću,

- neovlašteno skidanje plodova s grana i grmlja, trganje i branje cvijeća, vađenje cvjetnih i travnatih busena, te kidanje grana s grmlja i drveća,

- neovlašteno sakupljanje i odnošenje suhog granja, kore ili lišća,

- gaženje, hodanje, igranje i ležanje po travnjaku, livadi i parku,

- šetanje i puštanje kućnih ljubimaca po uređenim javno zelenim površinama i njihovo onečišćenje,

- kopanje i odnošenje zemlje, humusa i bilja,

- bacanje papira i otpadaka, smeća, piljevine, pepela, odrezanog šiblja, grana i njihovo paljenje,

- oštećivanje ili izvaljivanje stabala i grmlja, oštećivanje stabala raznim materijalima prilikom gradnje, istovara i dopreme građevinskog materijala i slično, zabijanje oplata i upiranje u deblo,

- oštećivanje opreme (npr. košarica za otpatke, klupa, sprava za igru djece, javne rasvjete, protupožarnih ormarića i slično),

- puštanje otpadnih voda, motornih ulja i slično zagađivanje,

- zaustavljanje, parkiranje i vožnja motornog vozila na javno zelenoj površini (osim vozila koje se koristi za održavanje javno zelenih površina i parkovne opreme na njima),

- loženje vatre i potpaljivanje stabala,

- rezanje, odnosno prekidanje korijena stabala,

- pranje, servisiranje vozila i slično,

- iskrcavanje i uskladištenje raznog materijala,

- hvatanje i uznemiravanje ptica i ostalih životinja,

- kampiranje,

- postavljanje bilo kakvih objekata, uređaja, naprava, reklamnih panoa i slično.

- obavljanje i drugih radnji koje bi devastirale javno zelenu površinu.

**IV. KORIŠTENJE JAVNIH POVRŠINA**

**Članak 78.**

Javne površine na području Grada Staroga Grada koriste se u skladu s njihovom namjenom.

Zabranjuje se konzumiranje hrane i alkoholnih pića na javnim površinama koje nisu određene za tu namjenu.

**1. Postavljanje pokretnih naprava, kioska, montažnih objekata i slično**

**Članak 79.**

Pokretne naprave, kiosci, montažni objekti i druge naprave, te naprave za potrebe javnih manifestacija, postavljaju se tako da svojim položajem i smještajem što bolje ispune svrhu i namjenu za koju se koriste.

Naprave i objekti iz stavka 1. ovog članka, mogu se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoća ili ometati promet, te na onim mjestima na kojima se neće umanjiti estetski i opći izgled toga mjesta, a imajući u vidu sadržaj turističke ponude Grada Staroga Grada.

Postavljanjem montažnih objekata i drugih naprava iz stavka 1. ovog članka ne smije se ometati korištenje zgrada ili drugih objekata i ugrožavati sigurnost prometa, te uništavati javne zelene površine.

Smještaj naprava i objekata iz stavka 1. ovog članka u blizini križanja, mora odgovarati uvjetima o sigurnosti prometa i svojim položajem ne smije smanjivati preglednost i odvijanje prometa.

**Članak 80.**

Lokacije za postavljanje pokretnih naprava i kioska na javnim površinama određuju se Planom postavljanja privremenih objekata na javnim površinama, kojeg na prijedlog upravnog tijela Grada Staroga Grada nadležnog za komunalne poslove, donosi Gradonačelnik.

Odobrenje za postavljanje pokretnih naprava i kioska na javnim površinama daje upravno tijelo Grada Staroga Grada nadležno za komunalne poslove, sukladno Planu iz stavka 1. ovoga članka.

Zabranjeno je postavljanje pokretnih naprava, kioska, montažnih objekata i slično, bez odobrenja ili suprotno odobrenju upravnog tijela Grada Staroga Grada nadležnog za komunalne poslove.

Visina i način plaćanja naknade (zakupnine) za korištenje (zakup) javnih površina te drugi odnosi s tim u vezi uređuju se posebnom odlukom Gradonačelnika, a detaljniji uvjeti i način korištenja javnih površina, i isticanja predmeta na javnim površinama, pročeljima zgrada - građevina i ogradnim zidovima ulica, uređuju se posebnom odlukom Gradskog vijeća.

Vlasnici odnosno korisnici pokretnih naprava, kioska, montažnih objekata i slično, moraju ih držati urednima i ispravnima, te redovito čistiti njihov okoliš.

Odobrenjem iz stavka 2. ovog članka određuje se: lokacija za postavljanje, veličina objekta, izgled i vrijeme na koje se objekt postavlja.

Uz zahtjev za postavljanje pokretne naprave, kioska, montažnog objekta i slično, potrebno je priložiti skicu objekta, fotomontažu objekta i tehnički opis, te dokaz o plaćenim dospjelim obvezama.

**Članak 81.**

Montažni objekti i druge naprave za potrebe javnih manifestacija, postavljaju se po odobrenju upravnog tijela Grada Staroga Grada nadležnog za komunalne poslove.

**Članak 82.**

Na javnim površinama zabranjeno je izlaganje i nuđenje robe na prodaju putem pokretnih prodavača kao i pružanje marketinških i sličnih usluga, bez odobrenja.

**2. Postavljanje ugostiteljskih terasa (štekata) na javnim površinama**

**Članak 83.**

Javne površine za postavljanje stolova, stolica, suncobrana i slično, radi organiziranja otvorenih terasa (štekata) dodjeljuju se isključivo za obavljanje ugostiteljske djelatnosti temeljem odobrenja upravnog tijela Grada Staroga Grada nadležnog za komunalne poslove.

Stalci, police, reklamni panoi, posude za cvijeće i slično, postavljaju se isključivo u okviru odobrene javne površine.

Odobrenje za korištenje javne površine iz stavka 1. ovog članka izdaje upravno tijelo Grada Staroga Grada nadležno za komunalne poslove, sukladno Planu postavljanja privremenih objekata na javnim površinama.

Odobrenjem iz stavka 3. ovog članka određuje se: lokacija, veličina terase, vrijeme i način korištenja.

Za namjenu iz stavka 1. ovog članka, javna površina može se dati na korištenje uz uvjet:

* da javna površina predstavlja prostor ispred nekretnine u čijem prizemlju se nalazi ugostiteljski objekt podnositelja zahtjeva, a ispred druge nekretnine ako ne postoje otvori (prozor i/ili vrata) prema javnoj površini koja se daje na korištenje, a ako postoje otvori (prozor i/ili vrata) koji izlaze na javnu površinu koja je predmet korištenja onda samo uz javno ovjerenu suglasnost vlasnika posebnog dijela nekretnine čiji su otvori, koja suglasnost mora biti dana za period na koji je traženo korištenje javne površine,
* da zauzimanje javne površine ne ometa pristup drugim zajedničkim dijelovima nekretnine ispred koje se nalazi sukladno namjeni, načinu korištenja i stanju nekretnine na dan donošenja rješenja o odobrenju ako je nekretnina u suvlasništvu više osoba,
* da zauzimanje određene javne površine ne ugrožava sigurnost i redovan protok sudionika u prometu,
* da zauzimanje određene javne površine ne sprječava i ne remeti slobodan prolaz vozila javnih službi (hitna pomoć, vatrogasci, policija, komunalna služba i slično.),
* da se javna površina ne nalazi ispred istočnog, sjevernog i zapadnog pročelja palače Hektorović (Tvrdalj) i ispred sakralnih objekata, u Sridnjoj koli, na Trgu sv. Stjepana i Trgu Škor osim dijela istog trga koji je položen sjeverno od pravca koji počinje na jugoistočnom uglu čest. zgr. 459 do jugozapadnog ugla čest. zgr. 488.
* da se javna površina ne nalazi na kamenom popločanom obalnom pojasu rive i to za cijelu dužinu rive od objekta tzv. „Mlin“ (čest. zem. 2948/8) na južnoj dijelu uvale do „Spomenika“ (čest. zem. 7381/1) na sjevernom dijelu.
* da se podnositelj zahtjeva u prethodnom korištenju iste ili druge javne površine nije ponašao suprotno odredbama propisa o komunalnom redu i javnom redu i miru,
* da je podnositelj zahtjeva ili s njim povezana osoba kao raniji korisnik iste ili druge javne površine uredno i na vrijeme plaćao sve obveze po osnovi korištenja javne površine i koristio javnu površinu u skladu s uvjetima iz odobrenja,
* da u trenutku podnošenja zahtjeva podnositelj s njim povezana osoba nema dugovanja prema Gradu Starome Gradu po osnovi poreza, doprinosa, naknada i drugih prihoda koji su zakonom ili drugim propisima utvrđeni kao prihod Grada Staroga Grada,
* da u trenutku podnošenja zahtjeva podnositelj zahtjeva s njim povezana osoba nema dugovanja prema trgovačkim društvima u vlasništvu ili u većinskom vlasništvu Grada Staroga Grada.

U slučaju kada je nekretnina ispred koje se nalazi javna površina u suvlasništvu za odobrenje nije potrebna suglasnost svih suvlasnika već samo onih suvlasnika/korisnika ispred čijih posebnih dijelova je položena javna površina koja se daje u zakup i to samo ako postoje otvori (prozor i/ili vrata) iz posebnih dijelova u njihovom vlasništvu prema javnoj površini koja se daje na korištenje.

U smislu odredbi stavka (5) točka 6., 7. i 8. ovog članka, povezanom osobom se smatra pravna osoba u kojoj podnositelj zahtjeva ima poslovni udjel ili u kojoj poslovni udjel ima druga pravna osoba s poslovnim udjelom podnositelja ili fizička osoba koja spada u prvi nasljedni red podnositelja, a povezani obrt je obrt čiji je vlasnik podnositelj zahtjeva ili fizička osoba koja spada u prvi nasljedni red podnositelja.

**Članak 84.**

Vlasnici ili korisnici poslovnih prostora koji koriste javnu površinu, dužni su je održavati čistom i urednom.

Stolovi i stolice, suncobrani kao i ostala oprema na javnoj površini, moraju biti od kvalitetnog materijala, tehnički ispravni i primjereno oblikovani sukladno odredbama Odluke o uvjetima i načinu korištenja javnih površina i postavljanja predmeta na javnim površinama, pročeljima zgrada i ogradnim zidovima ulica.

Na javnoj površini koju koristi vlasnik ili korisnik poslovnog prostora, nakon isteka radnog vremena nije dopušteno okupljanje, te nuđenje konzumacije hrane i pića.

Vlasnik, korisnik ili odgovorna osoba poslovnog prostora, dužna je poduzimati mjere i radnje u svrhu provedbe odredbi ovog članka.

**Članak 85.**

Ukoliko je javna površina završno obrađena kamenim opločenjem, vlasnik ili korisnik poslovnog prostora, suncobrana i slično, suncobran smije učvrstiti isključivo u fugu kamenog opločenja.

Nije dozvoljeno bušenje kamenog opločenja ili njegovo oštećivanje na bilo koji drugi način.

**Članak 86.**

Vlasnik ili korisnik poslovnog prostora dužan je nakon isteka ugovora ili rješenja o korištenju javne površine, ukloniti stolove, stolice i ostalu opremu s javne površine, te istu dovesti u stanje prije korištenja (prijašnje stanje).

Eventualna oštećenja kamenog opločenja od strane korisnika javne površine, isti je dužan popraviti o vlastitom trošku.

U slučaju da korisnik javne površine ne postupi po stavku 1. i 2. ovog članka, Grad Stari Grad će izvršiti radnje iz navedenih stavaka putem treće osobe, te nastali trošak naplatiti od korisnika javne površine.

Na javnoj površini ispred poslovnog prostora nije dopušteno odlagati drvenu, kartonsku i drugu ambalažu, kao i druge neprimjerene predmete i materijal.

**Članak 87.**

Uređenje i opremanje javnih površina koje podrazumijeva veće, složenije i obimnije zahvate u prostoru, dopušteno je isključivo uz posebno odobrenje Gradonačelnika i odgovarajuće rješenje upravnog tijela Grada Staroga Grada nadležnog za komunalne poslove.

**3. Prigodno uređenje javnih površina**

**Članak 88.**

U povodu državnih, mjesnih i drugih blagdana, obljetnica, raznih kulturnih i športskih manifestacija i sličnih događanja, može se organizirati prigodno uređivanje javnih površina.

Prigodno uređivanje javnih površina iz stavka 1. Ovoga članka organizira se privremenim postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvaca i slično.

Za privremeno postavljanje montažnih objekata, uređaja, pokretnih naprava, opreme i slično, potrebno je odobrenje upravnog tijela Grada Staroga Grada nadležnog za komunalne poslove.

Svjetleće žaruljice, ukrasni predmeti bez reklamnih poruka, ukrasna drvca i slično, postavljaju se prema uvjetima i na način koji utvrđuje upravno tijelo Grada Staroga Grada nadležno za komunalne poslove.

Nakon proteka prigode iz stavka 1. ovog članka predmeti se moraju ukloniti najkasnije u roku od 7 dana.

**4. Postavljanje reklama na javnim površinama**

**Članak 89.**

Reklama se na javnoj površini ne može postaviti bez odobrenja upravnog tijela Grada Staroga Grada nadležnog za komunalne poslove donesenog sukladno odredbama ove odluke.

Reklama ugostiteljskog objekta kojemu je odobrena javna površina za postavljanje ugostiteljske terase (štekata), može se postaviti isključivo unutar odobrene javne površine.

Sve ostale reklame u području zone A i B zaštićene kulturno-povijesne cjeline se postavljaju prema Projektu turističke signalizacije Grada odobrenom od Konzervatorskog odjela u Splitu, u kojem projektu su predviđene standardizirane pločice spomeničkih, javnih i komercijalnih sadržaja.

Reklame se uopće ne mogu postavljati na javnu površinu na kamenom popločanom obalnom pojasu i to za cijelu dužinu rive od objekta tzv. „Mlin“ (čest. zem. 2948/8) na južnoj dijelu uvale do kupališta „Bonj“ na sjevernom dijelu te unutar parkova, trgova, dječjih igrališta i slično.

Lokacije za postavljanje reklama na javnim površinama izvan zone A i B zaštićene kulturno-povijesne cjeline određuju se Planom, koji donosi Gradonačelnik na prijedlog upravnog tijela nadležnog Grada Staroga Grada za komunalne poslove.

Odobrenje za postavljanje reklama na javnoj površini daje upravno tijelo Grada Staroga Grada nadležno za komunalne poslove sukladno Planu iz stavka 4. ovoga članka.

Zabranjeno je postavljanje reklama na javnim površinama bez odobrenja iz stavka 6. ovog članka.

Za postavljanje svih reklama na javnoj površini plaća se naknada, sukladno posebnoj odluci Gradonačelnika.

**Članak 90.**

Reklama ugostiteljskih objekata na javnoj površini svojim oblikom, materijalom, dimenzijama i bojama mora se uklopiti u postojeće okruženje, ne smije ugrožavati sigurnost prometa, niti zaklanjati postojeću prometnu signalizaciju.

Reklama može biti osvijetljena na način i prema posebnim uvjetima, određenim odlukom o korištenju javnih površina, i isticanju predmeta na javnim površinama, pročeljima zgrada - građevina i ogradnim zidovima ulica.

Vlasnik reklame dužan je držati reklamu urednom i ispravnom.

Zahtjevu za izdavanje odobrenja podnositelj je dužan priložiti idejno rješenje, tehnički opis, skicu ili fotomontažu mjesta na kojem se reklama postavlja (mikrolokacija), a za svjetleće reklame, vrstu osvjetljenja i opis priključka na elektromrežu.

**Članak 91.**

Lokacije za postavljanje reklama na javnim površinama u zoni A i B zaštićene kulturno-povijesne cjeline određuju se Projektom turističke signalizacije Grada odobrenom od Konzervatorskog odjela u Splitu kojeg predlaže Gradonačelnik.

Odobrenje za postavljanje reklama na javnoj površini standardiziranim pločicama daje upravno tijelo Grada Staroga Grada nadležno za komunalne poslove.

Zabranjeno je postavljanje reklama na javnim površinama bez odobrenja iz stavka 2. ovog članka.

**5. Parkiranje i zaustavljanje vozila na javnoprometnim površinama.**

**Članak 92.**

Na području Grada Staroga Grada javnoprometne površine koriste se za zaustavljanje i parkiranje vozila, samo ako su za tu namjenu određene posebnim propisima i odgovarajućom prometnom signalizacijom

Na javnim površinama na području Grada zabranjeno je zaustavljanje i parkiranje autobusa koji prevoze turističko-izletničke grupe radi ulaska i izlaska putnika na mjestima koja nisu za to namijenjena.

Zaustavljanje i parkiranje iz stavka 2. ovog članka može se obavljati na autobusnom stajalištu, hotelskom parkiralištu ili na za to određenim drugim mjestima.

Za zaustavljanje i parkiranje vozila zabranjeno je koristiti nogostup i druge javno prometne površine koje nisu označene prometnom signalizacijom kao javno parkiralište.

Na javnim se površinama ne smiju ostavljati vozila koja se zbog dotrajalosti ne upotrebljavaju u prometu (oštećena u sudaru, neregistrirana, neispravna i slično).

**6. Korištenje javnih zelenih površina**

**Članak 93.**

Za postavljanje objekata, uređaja i naprava, te obavljanje bilo kakvih radova osim radova redovnog održavanja javnih zelenih površina, potrebno je odobrenje upravnog tijela Grada Staroga Grada nadležnog za komunalne poslove.

Odobrenjem iz stavka 1. ovog članka određuje se: lokacija za postavljanje objekta, izgled objekta, uređaja ili naprave koja se postavlja, način uređivanja zauzete površine i vrijeme njenog korištenja.

Ukoliko se radi o korištenju javnih zelenih površina u svrhu izvođenja određenih radova, odobrenjem iz stavka 1. ovog članka određuje se lokacija na kojoj se radovi obavljaju, vrsta radova, uvjeti za izvođenje radova, te obveza i način očuvanja i sanacije javne zelene površine nakon završetka radova.

Uz zahtjev za izdavanje odobrenja iz stavka 1. ovog članka, podnositelj zahtjeva treba priložiti skicu lokacije, idejno rješenje ili fotomontažu mjesta na kojem se objekt, uređaj ili naprava postavlja odnosno na kojem se izvode radovi (mikrolokacija), te dokaz o podmirenju dospjelih obveza prema Gradu.

Zabranjeno je postavljanje objekata, uređaja ili naprava na javnu zelenu površinu, odnosno obavljanje bilo kakvih radova na njoj, osim radova redovnog održavanja, bez odobrenja ili suprotno odobrenju iz stavka 1. ovog članka.

**Članak 94.**

Za postavljanje parkovne opreme potrebno je odobrenje upravnog tijela Grada Staroga Grada nadležnog za komunalne poslove.

Pod parkovnom opremom u smislu ove Odluke smatra se: ljuljačka, tobogan, penjalica, vrtuljak i slične naprave za igru djece, klupa, stol, parkovna ogradica, zaštitni stupici, košarice za otpatke i slično.

U odobrenju iz stavka 1. ovog članka odredit će se mjesto i način postavljanja, izgled opreme i drugi uvjeti od značenja za izgled i uređenost javne zelene površine.

Dotrajala parkovna oprema mora se popraviti ili zamijeniti novom.

**Članak 95.**

Prilikom gradnje objekta uz javnu zelenu površinu, izvođač je dužan, u pravilu, sačuvati postojeća stabla, te ih zaštititi na način da se deblo obloži oplatama ili zaštiti na drugi način.

**Članak 96.**

Bez odobrenja nadležnog upravnog tijela Grada Staroga Grada nadležnog za komunalne poslove, na javnoj zelenoj površini zabranjeno je, osobito:

- prekopavati javne zelene površine,

- postavljati bilo kakve objekte, naprave, reklamne panoe, parkovnu opremu ili opremu za dječja igrališta i slično,

- odlagati građevinski materijal,

- sjeći i saditi bilje,

Troškove sanacije i čišćenja javne zelene površine na kojoj su obavljeni radovi bez odobrenja ili suprotno odobrenju, snose izvođač odnosno investitor radova solidarno.

**7. Prokopi**

**Članak 97.**

Pod prokopima podrazumijevaju se radovi na iskopima kanala na javnoprometnim površinama, javno zelenim površinama, te sanacija navedenih površina nakon završenih radova.

Radi građenja, rekonstrukcije i održavanja objekata i uređaja komunalne i druge infrastrukture, može se vršiti prokop javne površine, privremeno zauzeti javna površina i privremeno ograničiti promet vozila i pješaka.

Pod radovima u smislu stavka 1. ovog članka podrazumijevaju se gradnja, rekonstrukcija, sanacija, zamjena ili uklanjanje vodova, objekata i uređaja komunalne i druge infrastrukture, te postavljanje elektroenergetskog i telefonskog priključka na električni i telefonski sustav, kao i priključaka na komunalnu infrastrukturu (opskrba pitkom vodom, odvodnja otpadnih voda i drugo.).

Izvođenje radova iz stavka 2. ovog članka ne može se obavljati bez odobrenja upravnog tijela Grada Staroga Grada nadležnog za komunalne poslove.

**Članak 98.**

Odobrenje za izvođenje radova iz članka 97. ove Odluke, izdaje se na zahtjev izvođača, odnosno investitora radova.

Zahtjev za izdavanje odobrenja iz stavka 1. ovog članka mora sadržavati: opis radova, vrijeme potrebno za obavljanje radova i zauzimanje javne površine, tehničku dokumentaciju o prokopu i dozvole sukladno propisima o gradnji.

Odobrenjem iz stavka 1. ovog članka odredit će se lokacija, uvjeti i trajanje radova na izvršenju i sanaciji prekopa, obveza dovođenja javnoprometne površine u stanje prije izvođenja radova (prijašnje stanje) te način osiguranja za izvršenje obveze vraćanja u prvobitno stanje.

Podnositelj zahtjeva je dužan dati primjereno osiguranje za vraćanje u prvobitno stanje sukladno odobrenju i rokovima i uvjetima iz istog.

1. **SAKUPLJANJE, ODVOZ I POSTUPANJE SA SAKUPLJENIM KOMUNALNIM OTPADOM**

**Članak 99.**

Komunalni otpad je miješani komunalni otpad i odvojeno sakupljeni otpad iz kućanstava, uključujući papir i karton, staklo, metal, plastiku, biootpad, drvo, tekstil, ambalažu, otpadnu električnu i elektroničku opremu, otpadne baterije i akumulatore te glomazni otpad, uključujući madrace i namještaj te miješani komunalni otpad i odvojeno sakupljeni otpad iz drugih izvora, ako je taj otpad sličan po prirodi i sastavu otpadu iz kućanstva, ali ne uključuje otpad iz proizvodnje, poljoprivrede, šumarstva, ribarstva i akvakulture, septičkih jama i kanalizacije i uređaja za obradu otpadnih voda, uključujući kanalizacijski mulj, otpadna vozila i građevni otpad, pri čemu se ovom definicijom ne dovodi u pitanje raspodjela odgovornosti za gospodarenje otpadom između javnih i privatnih subjekata

**Članak 100.**

Na području Grada Staroga Grada javnu uslugu sakupljanja, odvoza i odlaganja komunalnog otpada pruža Komunalno Stari Grad d.o.o. - trgovačko društvo čiji je Grad osnivač i jedini vlasnik ili druga pravna ili fizička osoba kojoj je povjereno obavljanje te djelatnosti ( u daljnjem tekstu : Davatelj usluge) sukladno zakonu kojim se uređuje gospodarenje otpadom, podzakonskom aktu kojim se uređuje gospodarenje komunalnim otpadom, općem aktu Grada kojim se uređuje način pružanja javne usluge sakupljanja komunalnog otpada (Odluka) te općem aktu Grada o dodjeli obavljanja javne usluge sakupljanja komunalnog otpada.

**Članak 101.**

Sakupljanje i odvoz komunalnog otpada davatelj usluge obavlja specijalnim vozilima koja omogućavaju higijenski utovar, prijevoz i istovar otpada, bez podizanja prašine i onečišćivanja javnih površina.

**Članak 102.**

Svi vlasnici obiteljskih građevina, stanova, poslovnih prostora, najmoprimci, zakupci i drugi korisnici stambenih i poslovnih prostora na području Grada Staroga Grada obvezni su koristiti uslugu odvoza komunalnog otpada na način i pod uvjetima određenim ovom Odlukom i drugim propisima koji određuju ove odnose.

Osobe iz stavka 1. ovog članka dužne su neposredno prije useljenja u stambeni objekt, odnosno prije početka obavljanja djelatnosti pismeno obavijestiti isporučitelja usluge radi uvođenja u evidencije isporučitelja usluge.

U evidencije isporučitelja usluge kao korisnik usluge odvoza komunalnog otpada (u nastavku: korisnik usluge) može biti upisan vlasnik stambenog, odnosno poslovnog prostora, a korisnik stambenog odnosno poslovnog prostora samo ako je vlasnik obvezu plaćanja prenio na njega u pisanoj formi.

Ako se promijeni korisnik usluge ili ako se promijeni namjena prostora ili djelatnosti, odnosno ako dođe do proširenja i izmjene djelatnosti ili se promijene okolnosti koje znatno utječu na opseg usluge, korisnik usluge je dužan u roku od 15 dana od dana nastale promjene o tome obavijestiti davatelja usluge, uz prilaganje isprave kojom se dokazuje promjena.

Ako se promjena ne prijavi, obveza plaćanja pada na teret korisnika koji je upisan u evidencijama davatelja usluge.

Kad nastupe okolnosti iz prethodnog stavka korisnik prilaže pisane dokaze (ugovor o kupoprodaji, zakupu ili drugo), dokaze koje izdaju nadležna državna tijela i druga tijela (potvrdu o prebivalištu ili boravištu, izvod iz matice umrlih, izvod iz sudskog registra ili drugo).

**Članak 103.**

Nekretnina koja se trajno ne koristi u smislu zakona koji se odnose na djelatnost sakupljanja komunalnog otpada je nekretnina za koju je utvrđeno da se ne koristi na temelju pisanog očitovanja vlasnika nekretnine koji takvo očitovanje daje pod materijalnom i kaznenom odgovornošću te kad je potrebno na temelju podataka očitanja mjernih uređaja za potrošnju električne energije, ili plina ili pitke vode ili na drugi način.

Takvi se prostori posebno evidentiraju, a međusobna prava i obveze miruju do ponovnog stavljanja prostora u funkciju.

**Članak 104.**

Naknada za uslugu sakupljanja, odvoženja i odlaganja komunalnog otpada propisuje se posebnom odlukom sukladno zakonu.

**Članak 105.**

Korisnik javne usluge na području pružanja usluge (u daljnjem tekstu: korisnik usluge) je vlasnik nekretnine odnosno vlasnik posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge ili stvarni korisnik nekretnine.

Korisnik iz prethodnog stavka je dužan:

* koristiti javnu uslugu na području na kojem se nalazi nekretnina korisnika usluge na način da proizvedeni komunalni otpad predaje putem zaduženog spremnika
* omogućiti davatelju usluge pristup spremniku na mjestu primopredaje otpada kad to mjesto nije na javnoj površini
* postupati s otpadom na obračunskom mjestu korisnika usluge na način koji ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojavu neugode drugoj osobi zbog mirisa otpada
* odgovarati za postupanje s otpadom i spremnikom na obračunskom mjestu korisnika usluge, te kad više korisnika koristi zajednički spremnik zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika
* platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi
* predati opasni komunalni otpad u reciklažno dvorište ili mobilno reciklažno dvorište odnosno postupiti s istim u skladu s propisom kojim se uređuje gospodarenje posebnom kategorijom otpada, osim korisnika koji nije kućanstvo
* predati odvojeno miješani komunalni otpad, reciklabilni komunalni otpad, opasni komunalni otpad i glomazni otpad
* predati odvojeno biootpad ili kompostirati biootpad na mjestu nastanka
* dostaviti davatelju usluge ispunjenu Izjavu o načinu korištenja javne usluge
* omogućiti davatelju javne usluge označivanje spremnika odgovarajućim natpisom i oznakom,

te u svemu postupati s komunalnim otpadom na način određen zakonom kojim se uređuje gospodarenje otpadom, podzakonskim aktu kojim se uređuje gospodarenje komunalnim otpadom i općim aktom Grada kojim se uređuje način pružanja javne usluge sakupljanja komunalnog otpada na području Grada Staroga Grada te ovom Odlukom.

**Članak 106.**

Davatelj javne usluge dužan je:

* gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno redu prvenstva gospodarenja otpadom i način na koji ne dovodi do miješanja odvojeno sakupljenog komunalnog otpada s drugom vrstom otpada ili otpadom koji ima drukčija svojstva,
* pružati javnu uslugu u skladu s Zakonom i Odlukom iz članka 100. ove Odluke,
* snositi sve troškove gospodarenja prikupljenim otpadom, osim troškova postupanja s reciklabilnim komunalnim otpadom koji se sastoji pretežito od otpadne ambalaže,
* osigurati korisniku usluge spremnike za primopredaju komunalnog otpada,
* preuzeti sadržaj spremnika od korisnika usluge i to odvojeno miješani komunalni otpad, biootpad, reciklabilni komunalni otpad i glomazni otpad,
* osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,
* osigurati uvjete kojima se ostvaruje pojedinačno korištenje javne usluge neovisno o broju korisnika usluge koji koriste zajednički spremnik,
* predati sakupljeni reciklabilni komunalni otpad osobi koju odredi Fond za zaštitu okoliša i energetsku učinkovitost,
* voditi propisane evidencije,
* na spremniku održavati propisani natpis,
* osigurati sigurnost, redovitost i kvalitetu javne usluge,
* predati miješani komunalni otpad u centar za gospodarenje otpadom sukladno Planu gospodarenja otpadom Republike Hrvatske,
* obračunati cijenu javne usluge na zakonom propisani način,
* na računu za javnu uslugu navesti sve elemente temeljem kojih je izvršio obračun cijene javne usluge, uključivo i porez na dodanu vrijednost određen sukladno posebnom propisu kojim se uređuje porez na dodanu vrijednost.

**Članak 107.**

Provođenje mjera za postupanje s komunalnim i drugim otpadom osigurava davatelj usluge u suradnji s Gradom Starim Gradom.

Mjere iz prethodnog stavka trebaju biti usklađene s Planom gospodarenja otpadom Grada Starog Grada, kojeg donosi predstavničko tijelo za određeni vremenski period.

**Članak 108.**

Korisnici usluge komunalni otpad odlažu u tipizirane posude, kontejnere za otpad i polietilenske vreće za odvojeno prikupljanje (u nastavku: PE vreće) komunalnog otpada.

Posude za otpad moraju odgovarati važećim standardima i moraju biti prilagođene vozilu kojim se prevozi komunalni otpad.

Otpad odložen na drugi način neće biti preuzet, a davatelj usluge će s takvim otpadom postupiti na način propisan Odlukom iz članka 100. ove odluke.

Korisnici usluge odvoza komunalnog otpada kod kojih se stalno javlja problem povećanih količina otpada mogu kod davatelja usluge zadužiti dodatne tipizirane posude za otpad.

Vrstu i broj posuda za odlaganje komunalnog otpada određuje davatelj usluge.

Lokacije za smještaj posuda kod kolektivnog stanovanja određuje davatelj usluge u postupku za ishođenje građevne dozvole, a u slučaju spora isto određuje Grad Stari Grad

Vlasnici turističkih, trgovačkih i ribarskih brodova, jahti i drugih plovnih objekata koji se nalaze na sidrištu u lukama, obavezni su odlagati otpad u za to postavljene posude.

Zabranjeno je bacati otpad u more i na morsku obalu.

Zabranjeno je odlagati otpad izvan tipiziranih posuda, kontejnera za otpad, PE vreća, oštećivati posude, kontejnere i PE vreće za otpad, odlagati u njih tekuće i polu tekuće tvari, žar ili vrući pepeo, lešine životinja, klaonički otpad, otpad iz mesnica i ribarnica, električne baterije, akumulatore, glomazni, ambalažni, građevni otpad, kamenje, zemlju, opasni otpad i slično.

**Članak 109.**

Korisnici usluge, posude za komunalni otpad moraju u pravilu držati na vlastitom zemljištu.

Prostor za smještaj posuda, kao i samu posudu za komunalni otpaddužni su održavati i čistiti vlasnici i korisnici građevina, odnosno korisnici stanova.

Ako mjesto na kojem se nalazi posuda za komunalni otpad nije u vlasništvu Korisnika usluge, mora biti ograđeno, s kontroliranim pristupom i mora se održavati u čistom i urednom stanju.

Zabranjeno je svako prebiranje po otpadu u posudama za otpad i odnošenje otpada iz njih.

**Članak 110.**

Posude za odlaganje komunalnog otpada, ako se postavljaju na površinama javne namjene postavljaju se tako da svojim položajem i smještajem što bolje ispune svrhu za koju se koriste, a mjesta za njihovo postavljanje određuje Jedinstveni upravni odjel Grada ili Gradonačelnik na prijedlog Davatelja usluge.

Posude za odlaganje otpada mogu se postavljati samo na onim mjestima na kojima se zbog toga neće stvarati nečistoća, ometati promet, te na onim mjestima na kojima se neće umanjiti estetski i izgled ulice ili okoliša.

Svako onečišćenje prouzročeno odvozom komunalnog otpada dužan je otkloniti Davatelj usluge.

**Članak 111.**

Posude za odlaganje komunalnog otpada moraju imati ispravne poklopce, koje su Korisnici usluge nakon odlaganja, odnosno radnici koji skupljaju i odvoze komunalni otpad nakon pražnjenja dužni zatvoriti a posudu vratiti namjesto sa kojeg su je uzeli.

U posude za odlaganje komunalnog otpada komunalni otpad odlaže se u zatvorenim vrećicama za otpad.

**Članak 112.**

Posude za odlaganje komunalnog otpada nije dozvoljeno pretrpavati otpadom na način da se time onemogućava zatvaranje posude.

Zabranjeno je odlaganje otpada izvan posuda za otpad.

**Članak 113.**

U posude za odlaganje miješanog komunalnog otpada nije dozvoljeno odlagati druge vrste otpada kao reciklabilni otpad (papir, metal, plastiku, staklo) krupni otpad, žeravicu, vrući pepeo, tekuće i polutekuće tvari, građevinski materijal ili građevinski otpad (šut), leševe životinja, električne baterije, akumulatore, auto gume, otpad iz klaonica i mesnica, opasni otpad i sl.

Posude za otpad zabranjeno je oštećivati, po njima crtati, pisati (šarati), lijepiti plakate i reklamne poruke, oglašavati i sl., te ih premještati sa određenog mjesta.

**Članak 114.**

Nije dozvoljeno parkirati vozila na način da se onemogući pristup specijalnom vozilu za odvoz otpada ili na drugi način onemogući odvoz otpada.

**Članak 115.**

Na području Grada komunalni otpad se ne smije zakopavati, niti spaljivati.

**Članak 116.**

Korisnici usluge dužni su isključivo u određeni dan, prema utvrđenom rasporedu, posude za otpad iznijeti ispred svog objekta na javnu površinu, te ih obvezno nakon odvoza odmah ukloniti sa javne površine.

U dane odvoza korisnici usluge posude trebaju smjestiti na javnu površinu, tako da iste ne ometaju promet, i to isključivo u periodu od 06:00 –11:00 sati. Samo u slučaju da davatelj usluge iz objektivnih razloga nije u mogućnosti isprazniti posudu do naznačenog vremena moguće je posude odložiti na javnoj površini nakon 11:00 sati, ali ne dalje od 16:30 sati.

Posude za otpad moraju biti zatvorene, vreće zavezane, sav odloženi komunalni otpad mora se nalaziti u posudi za otpad, a poklopac posude mora biti potpuno zatvoren.

Korisnici usluge dužni su skupljeni komunalni otpad iz svojih prostorija pažljivo odlagati u posude za otpad, tako da se on ne rasipa i ne prlja prostor oko posuda.

Otpad rasut prilikom odlaganja korisnik usluge dužan je sam očistiti.

**Članak 117.**

Davatelj usluge, po zaprimljenoj obavijesti komunalnog redara, uklonit će i zbrinuti otpad koji je nepoznata osoba protupravno odložila na javnoj površini.

Komunalni redar provest će postupak sa svrhom utvrđivanja identiteta osobe koja je protupravno odložila otpad radi povrata troškova nastalih odvoženjem i zbrinjavanjem otpada, te radi pokretanja odgovarajućeg postupka.

**Članak 118.**

Trgovačka društva, ustanove i druge pravne i fizičke osobe, kao proizvođači komunalnog otpada, dužni su isti sakupljati i odlagati prema vrsti, u posebne posude, na prikladnim mjestima i unutar svog prostora, objekata ili zemljišta, odnosno postupiti sukladno posebnim zakonskim propisima koji reguliraju postupanje sa tom vrstom otpada.

**Članak 119.**

Davatelj usluge sakuplja glomazni otpad u reciklažnom dvorištu.

Davatelj usluge sakuplja glomazni otpad u mobilnom reciklažnom dvorištu i jednom godišnje na lokaciji obračunskog mjesta korisnika usluge. Usluga sakupljanja glomaznog otpada na navedenim lokacijama besplatna je za korisnike usluge i regulirana je posebnom Odlukom o načinu pružanja javne usluge prikupljanja komunalnog otpada.

Davatelj usluge, na zahtjev korisnika, uz naknadu pruža uslugu iznimnog preuzimanja veće količine otpada, osim preuzimanja otpada iz stavka 1. ovog članka.

Glomazni otpad iz kućanstva, poslovnih prostora i slično može se odvoziti na poziv korisnika usluge u terminima koje određuje Davatelj usluge. Glomazni otpad koji se odvozi na poziv korisnika usluge vrši se uz propisanu naknadu.

Zabranjuje se dovoženje i odlaganje glomaznog otpada na javne površine. Način skupljanja otpada s javnih površina određen je odredbama glave III. ove Odluke.

**Članak 120.**

Na području Grada Davatelj usluge formira „zelene otoke“ prema Planu iz članka 107. stavka 2. ove Odluke.

„Zeleni otoci“ su mjesta na površinama javne namjene na kojima su smješteni spremnici za odvojeno prikupljanje određenih vrsta komunalnog otpada.

**Članak 121.**

Davatelj usluge ima isključivo pravo raspolaganja s otpadom odloženim u spremnike i reciklažna dvorišta, te s njim postupati na način sukladno Zakonu.

Davatelj usluge dužan je redovito prazniti spremnike na „zelenim otocima“ i u reciklažnim dvorištima, te s prikupljenim uporabnim otpadom postupati u skladu sa Zakonom.

Oštećene spremnike na „zelenim otocima“ Davatelj usluge u obvezi je zamijeniti novima u što kraćem roku.

**VI. UKLANJANJE SNIJEGA I LEDA**

**Članak 122.**

U slučaju pojave snijega i leda, vlasnici i korisnici stambenih objekata, zgrada i poslovnih prostora dužni su očistiti dio pješačkog prolaza u širini zgrade ili poslovnog prostora od snijega i leda, na način da se tako osigura siguran i nesmetan prolaz pješaka.

Uklanjanje snijega i leda s javnoprometne površine obavlja Grad Stari Grad, odnosno pravna ili fizička osoba kojoj je Grad povjerio korištenje ili održavanje javno prometnih površina.

Uklanjanje snijega i leda sa državnih i županijskih cesta na području Grada obavljaju Županijske ceste d.o.o. Split.

Led se s javnih površina uklanja čim nastane.

**Članak 123.**

O uklanjanju snijega i leda s javnih parkirališta, športskih objekata i sličnih prostora, brigu vodi pravna ili fizička osoba koja upravlja tim površinama.

**Članak 124.**

Za uklanjanje snijega i leda s pločnika uz stambene objekte i zgrade, odgovorni su vlasnici stambenog objekta i zgrade, odnosno vlasnici i korisnici stanova, te poslovnih prostorija.

Za uklanjanje snijega i leda s pločnika uz kioske, odgovorni su vlasnici odnosno korisnici kioska.

Za uklanjanje snijega i leda s pločnika uz otvorene terase ugostiteljskih objekata, odgovorni su vlasnici odnosno korisnici ugostiteljskih objekata.

Osobe iz stavka od 1. do 3. ovog članka odgovaraju osobi koja je zbog toga pretrpjela štetu, za štetu nastalu zbog onečišćenja snijega i leda.

**Članak 125.**

Javnoprometne površine mogu se, radi sprečavanja nastanka leda i radi sprečavanja klizanja, posipati solju ili drugim odgovarajućim materijalom.

Osoba koja obavlja uklanjanje snijega i leda s javnoprometne površine dužna je osigurati da se sol ili drugi odgovarajući materijal kojim je posipana javnoprometna površina, ukloni u roku od jednog dana po otapanju snijega i leda.

**VII. UKLANJANJE PROTUPRAVNO POSTAVLJENIH NAPRAVA I OBJEKATA**

**Članak 126.**

Sve što se nalazi na javnoj površini, te na nekretnini u vlasništvu pravnih i fizičkih osoba, a suprotno odredbama ove Odluke, smatra se protupravnim (naprave i objekti) i mora se ukloniti.

**Članak 127.**

Komunalni redar rješenjem će naložiti uklanjanje protupravne naprave ili objekta koji se nalaze na javnoj površini ili na nekretnini u vlasništvu pravnih i fizičkih osoba suprotno odredbama ove Odluke

**Članak 128.**

Ako vlasnik ili korisnik onoga što je protupravno postavljeno na javnoj površini sam to ne ukloni, isto će ukloniti ovlaštena osoba putem treće osobe, o trošku vlasnika ili korisnika.

Ako vlasnik ili posjednik nekretnine na kojoj je nešto protupravno postavljeno ili izgrađeno sam to ne ukloni isto će ukloniti ovlaštena osoba putem treće osobe, o trošku vlasnika.

**Članak 129.**

U slučaju potrebe hitnog oslobađanja javne površine od protupravno postavljene ili ostavljene naprave ili objekta, komunalno redarstvo može uz pomoć odgovarajućih službi, takve naprave i objekte odmah ukloniti s javne površine, te rješenjem obvezati vlasnika ili korisnika da u roku 30 dana od dana dostavljanja rješenja, preuzme napravu ili objekt, uz prethodno plaćanje troškova postupka, prijevoza, čuvanja i drugih troškova, ako ih je bilo.

**Članak 130.**

Ukoliko je vlasnik protupravno postavljene naprave ili objekta nepoznat, nalog za uklanjanje oglasit će se na oglasnim pločama Grada Staroga Grada, u skladu s odredbama Zakona o općem upravnom postupku.

Uklonjenu napravu ili objekt, vlasnik će preuzeti po prethodnom namirenju troškova čuvanja, prijevoza i drugih troškova, ako ih je bilo.

**Članak 131.**

Ako obaviješteni vlasnik ili korisnik ne preuzme napravu ili objekt, ili ako vlasnik ili korisnik nije poznat ili ga nije bilo moguće obavijestiti u dva pokušaja, s uklonjenom napravom ili objektom postupit će se po propisima koji uređuju postupanje s napuštenim stvarima.

**Članak 132.**

Ako naprava ili objekt temeljem odobrenja upravnog tijela Grada Staroga Grada nadležnog za komunalne poslove, ima nedostatke ili oštećenja ili nije postavljen sukladno odobrenju, komunalni redar naredit će vlasniku odnosno korisniku, uklanjanje nedostataka ili oštećenja, odnosno njegovo postavljanje sukladno odobrenju.

**Članak 133.**

Ako vlasnik ili korisnik objekta ili naprave, u ostavljenom roku ne ukloni nedostatke ili oštećenja ili ne postavi napravu ili objekt sukladno odobrenju, komunalni redar naredit će njegovo uklanjanje s javne površine, o trošku vlasnika odnosno korisnika.

**Članak 134.**

Kad je za postavljanje naprava i objekata na javnu površinu propisana ili ugovorena obveza plaćanja zakupnine ili druge naknade u korist Grada Staroga Grada, a obveznik uplate zakupnine ili naknada ne podmiri svoju obvezu u roku od mjesec dana od dana dospijeća, komunalno redarstvo po isteku roka od osam (8) dana od izrečene pisane opomene, uklonit će postavljene naprave ili objekte s javne površine.

**Članak 135.**

Korisniku javne površine koji u roku važenja odobrenja ili ugovora za korištenje (zakup) javne površine, učestalo krši odredbe ove Odluke, uskratit će se daljnje korištenje (zakup) javne površine odnosno raskinuti ugovor o korištenju (zakupu) javne površine, te narediti uklanjanje svih naprava i objekata koji se na javnoj površini nalaze.

**Članak 136.**

Učinjene povrede dokazuju se zapisnicima komunalnog redarstva koji mogu biti utemeljeni na neposrednom opažanju, fotografijama i video snimkama kao dokaznim sredstvima.

**Članak 137.**

Komunalni redar naložit će uklanjanje i premještanje vozila parkiranog na javnoj zelenoj površini putem pravne ili fizičke osobe kojoj je to Grad povjerio, a na trošak vlasnika vozila.

Komunalni redar naložit će uklanjanje i premještanje vozila koje onemogućuju pristup vozilu za otpad do mjesta na kojem se nalaze posude za otpad, putem pravne ili fizičke osobe kojoj je to Grad povjerio, a na trošak vlasnika vozila.

Komunalni redar naložit će uklanjanje vozila parkiranih na nogostupima iz članka 92. ove Odluke i premještanje na za to određeno mjesto, putem pravne ili fizičke osobe kojoj je to Grad povjerio, a na trošak vlasnika vozila.

**Članak 138.**

Komunalni redar naredit će vlasniku vozila koje se ne upotrebljava u prometu zbog dotrajalosti (oštećeno u sudaru, neregistrirano, neispravno i slično), da u roku od tri dana ukloni vozilo s javne površine.

Ako komunalni redar ne sazna tko je vlasnik vozila iz stavka 1. ovog članka, ostavit će na vozilu pisano upozorenje vlasniku da ga ukloni s javne površine u roku od tri dana.

Ako vlasnik vozila ne postupi po nalogu komunalnog redara, vozilo će biti uklonjeno putem treće osobe na trošak vlasnika vozila, prisilno uklonjeno vozilo odvozi se na odgovarajuće odlagalište, o čemu je komunalno redarstvo, ako je to moguće, dužno obavijestiti vlasnika.

Ako vlasnik vozila ne preuzme vozilo u roku od 8 dana od primitka obavijesti i ne podmiri troškove uklanjanja i čuvanja (skladištenja) vozila, primjenjivat će se odredbe pozitivnih propisa kojima se regulira predmetna materija.

**Članak 139.**

Reklame koje su postavljene bez odobrenja, odnosno suprotno odobrenju, ili po odobrenju kome je istekao rok ili odobrenje nije zatraženo u roku, odmah će se ukloniti.

Reklame će se ukloniti u organizaciji komunalnog redarstva ili putem treće osobe, o trošku vlasnika.

**Članak 140.**

U postupku uklanjanja protupravno postavljenih naprava i objekata na javnoj površini, pored stvarnih troškova premještanja i čuvanja, može se naplatiti i paušalni iznos troškova i to:

- 500,00 kuna za premještanje

- 100,00 kuna po m2 površine za uskladištenje - dnevno.

**VIII.** **MJERE ZA PROVOĐENJE KOMUNALNOG REDA**

**Članak 141.**

Nadzor nad provođenjem komunalnog reda propisanog ovom Odlukom obavlja komunalno redarstvo.

Poslove komunalnog redarstva obavljaju komunalni redari.

Komunalni redari moraju imati posebnu iskaznicu kojom dokazuju status komunalnog redara i ovlaštenje za postupanje. Izgled iskaznice komunalnog redara posebnom odlukom određuje Gradonačelnik.

**Članak 142.**

Pravne osobe, fizičke osobe i fizičke osobe obrtnici, dužne su komunalnom redaru u provedbi njegovih ovlasti omogućiti nesmetano obavljanje nadzora, pristup do prostorija, objekata, zemljišta, naprava i uređaja, dati osobne podatke i pružiti druga potrebna obavještenja o predmetu uredovanja.

U cilju uspostavljanja komunalnog reda i zaštite imovine Grada Staroga Grada, komunalni redar može poduzimati odgovarajuće mjere u zajedništvu s nadležnim državnim i drugim tijelima, odnosno zaštitarskim tvrtkama.

**Članak 143.**

U obavljanju nadzora komunalni redar je ovlašten:

- rješenjem narediti fizičkim osobama, fizičkim osobama obrtnicima, osobama koje obavljaju drugu samostalnu djelatnost i pravnim osobama, radnje u svrhu održavanja komunalnog reda,

- narediti uklanjanje protupravno postavljenih naprava, objekata, uređaja, reklama i drugog,

- zabraniti obavljanje radova,

- zabraniti uporabu komunalnih objekata, uređaja i naprava ukoliko postoje nedostaci sve dok se oni ne uklone,

- narediti vraćanje javne i privatne površine u prvobitno stanje,

- naplatiti novčanu kaznu na mjestu počinjenja prekršaja,

- izdati obvezni prekršajni nalog i izreći novčanu kaznu,

- predložiti pokretanje prekršajnog postupka.

Protiv rješenja komunalnog redara može se izjaviti žalba Upravnom tijelu Splitsko-dalmatinske županije nadležnom za poslove komunalnog gospodarstva, u roku od 8 (osam) dana od dana primitka rješenja.

Žalba uložena nadležnom tijelu iz stavka 1. ovoga članka, ne odgađa izvršenje rješenja.

Ako pravne osobe, fizičke osobe obrtnici, osobe koje obavljaju drugu samostalnu djelatnost i fizičke osobe ne postupe po nalogu komunalnog redara, potrebne radnje obavit će se na njihov trošak, putem treće osobe.

**IX. PREKRŠAJNE ODREDBE**

**Članak 144.**

Novčanom kaznom u iznosu od 5.000,00 do 10.000,00 kuna kaznit će se za prekršaj pravna osoba kada postupa protivno bilo kojoj odredbi ove Odluke, a osobito:

1. ako uništava pročelja zgrade te po njima ispisuje poruke, obavijesti, crta, šara i na drugi ih način prlja i nagrđuje (članak 4. stavak 3. Odluke);
2. ako na prozorima, balkonima, terasama, ogradama i drugim dijelovima zgrada - građevina, neposredno okrenutim prema ulici ili trgu vješa ili izlaže rublje, posteljinu, tepihe ili druge predmete i uređaje te time ometa ili onemogućava prolaz pješaka. (članak 5. stavak 1. Odluke)
3. ako u području zone A zaštićene kulturno-povijesne cjeline postavi antene i druge uređaje za prijem zemaljskih i satelitskih programa, klima uređaj, rashladni i solarni uređaj na način da su vidljivi sa javne površine, osim ako nemaju pisanu suglasnost nadležnog upravnog tijela Grada Staroga Grada. (članak 5. stavak 3. Odluke)
4. ako izvodi zahvate na vanjskim dijelovima građevina iz čl. 6. st. l. bez rješenja ili suprotno rješenju (članak 6. stavak 1. i 2. Odluke);
5. ako kao vlasnik, odnosno korisnik zgrade - građevine koja svojim izgledom zbog oštećenja ili dotrajalosti vanjskih dijelova nagrđuje opći izgled ulice i naselja, ne postupi prema nalogu upravnog tijela Grada Staroga Grada nadležnog za komunalne poslove (članak 7. Odluke)
6. ako izlog ne drži urednim i čistim te u istom drži ambalažu i skladišti robu (čl. 8. st. 2. i 3. Odluke);
7. ako uništava izloge, te po njima ispisuje poruke, obavijesti, crta, šara i na drugi način ih prlja i nagrđuje (članak 8. stavak 4. Odluke);
8. ako izlog poslovnog prostora kojeg ne koristi ne prekrije neprozirnim materijalom ili na drugi način ne onemogući uvid u unutrašnjost poslovnog prostora (članak 8. stavak 5. i 6. Odluke);
9. ako izlaže robu izvan izloga odnosno poslovnog prostora (članak 8. stavak 7. Odluke);
10. ako ime pod kojim sudjeluje u pravnom prometu - tvrtku ne održava čistom i čitljivom (članak 9. stavak 2. Odluke);
11. ako ne ukloni tvrtku u roku 15 dana od dana prestanka obavljanja djelatnosti odnosno prestanka korištenja poslovnog prostora (članak 9. stavak 3. Odluke);
12. ako natpis s imenom poslovnog subjekta, obrta, imenom poslovnog prostora ili obavijest o djelatnosti koju obavlja u poslovnom prostoru nije uredan, estetski oblikovan i jezično ispravan odnosno ako emitira svjetlost ili zvuk (članak 10. stavak 1. i 2. Odluke);
13. ako ne ukloni natpis u roku od 15 dana od prestanka obavljanja djelatnosti odnosno prestanka korištenja poslovnog prostora (članak 10. stavak 3. Odluke);
14. ako postavlja plakat, reklamu i slične objave reklamno - promidžbenog ili informativnog obilježja na mjesto koje nije za to namijenjeno odnosno bez pisane suglasnost Grada ili ako već postojeće postavljeni ne ishode suglasnost u roku od godinu dana od dana stupanja na snagu ove Odluke. (članak 11. stavak 1. Odluke);
15. ako postavlja plakat, reklamu i slične objave na pročelje zgrade, ogradu, stabla, stup javne rasvjete i telefonsku govornicu (članak 11. stavak 3. Odluke);
16. ako natpise, reklame i plakate prlja, onečišćuje ili uništava (članak 12.stavak 2. Odluke);
17. ako ogradu ne drži uredno, a ogradu od živice ne obrezuje (članak 14. st. 1. i 2. Odluke),
18. ako dvorište stambenih i poslovnih zgrada - građevina ne održava čistim i urednim te ako u istom drži otpad i dotrajale stvari. (članak 14. st. 3. i 4. Odluke)
19. ako građevinsko zemljište i druge slične površine uz javne površine ne održava, ne reže živicu, ne uklanja šikaru, smeće i drugo čime ugrožava sigurnost ljudi i imovine te sprječava preglednost prometne signalizacije i javne rasvjete (članak 15. stavak 1. Odluke);
20. ako športski, rekreacijski i slični objekt, park šumu, spomen područje, groblje, plažu, obalu i drugu sličnu površinu kojim upravlja ili gospodari ne održava urednom, čistom (čl. 16. st. 1. Odluke);
21. ako kao vlasnik odnosno korisnik stambenog objekta, poslovnog objekta, škole, bolnice, crkve, samostana i sl. ne osigura obnovu, uređenje, održavanje i zaštitu zelene površine na zemljištu koje pripada objektu, odnosno zelenim površinama koje su u okviru ograđenog okoliša objekta (članak 16. stavak 2. Odluke);
22. ako kao vlasnik stambene zgrade ograđenim okolišem ne osigura održavanje i zaštitu zelene površine na zemljištu koje služi redovnoj upotrebi i predstavlja okoliš zgrade (čl. 16. st. 3. Odluke);
23. ako kao upravitelj površina iz članka 16. stavka 1., 2. i 3. objekte i uređaje na njima ne održava urednim i ispravnim (članak 16. stavak 4. Odluke);
24. ako kao korisnik ili upravitelj površinama i objektima iz članka 16. stavka 1. Odluke na vidnom mjestu ne istakne odredbe o održavanju reda, čistoće i zaštite zelenih površina (članak. 16. stavak 5. Odluke);
25. ako postavi pokretnu napravu, kiosk, reklamu, bankomat, samposlužni aparat i druge naprave na zemljištu u vlasništvu pravnih i fizičkih osoba bez odobrenja ili suprotno odobrenju gradskog upravnog tijela nadležnog za komunalne poslove (članak 17. stavak 3. Odluke);
26. ako pokretne naprave, kiosk, reklame, bankomat, samposlužni aparat i druge naprave na zemljištu u vlasništvu pravnih i fizičkih osoba ne drži urednim i ispravnim (članak 17. stavak 4. Odluke);
27. ako ne vodi brigu i ne održava komunalni objekt i uređaj u općoj upotrebi urednim i ispravnim te kvar ne ukloni u najkraćem mogućem roku (članak 21. stavak 1. Odluke);
28. ako uništava, šara, crta ili na drugi način prlja i nagrđuje komunalne objekte i uređaje u općoj uporabi (članak 21. stavak 2. Odluke);
29. ako javnu rasvjetu ne održava u stanju funkcionalne sposobnosti (članak 21. stavak 3. Odluke);
30. ako oštećuje i uništava rasvjetni stup i rasvjetno tijelo (članak 23. stavak 1. Odluke);
31. ako bez odobrenja postavi oglas, obavijest, reklamu i sl. na rasvjetne stupove (članak 2 .stavak 2. Odluke);
32. ako bez odobrenja postavi javni sat (članak 25. stavak 3. i 5. Odluke);
33. ako postavljeni sat ne održava u urednom stanju (članak 25. stavak 4. Odluke);
34. ako javni zahod ne održava u urednom i ispravnom stanju (članak 26. stavak 2. Odluke);
35. ako uništava, onečišćava, šara, crta ili na drugi način prlja i nagrđuje, odnosno nenamjenski koristi javne vodoskoke, fontane i slične objekte i uređaje (članak 27. stavak 3. Odluke);
36. ako uništava, oštećuje ili neovlašteno upotrebljava hidrant za vlastite potrebe (članak 27. stavak 5. Odluke);
37. ako bez odobrenja postavi ploču s imenom naselja, ulice, trga te ploču s brojem zgrade (članak 30. stavak 4. Odluke);
38. ako onečišćuje, uništava te neovlašteno skida i mijenja ploče s imenom naselja, ulice, trga i zgrade (članak 30. stavak 7. Odluke);
39. ako na javnim gradskim parkiralištima zadržava kamp kućicu više od 24 sata, te na njima neovlašteno trguje, pretovara robu i vrši druge aktivnosti koje nisu u skladu s namjenom prostora (članak 33. stavak 3. Odluke);
40. ako prodaje ili izlaže poljoprivredne, prehrambene i druge proizvode izvan prostora tržnice bez odobrenja (članak 36. stavak 1. Odluke);
41. ako ne održava čistim i urednim groblja na području Grada Staroga Grada (članak 37. stavak 1. Odluke);
42. ako unutar građevinskog područja naselja na području naselja Grada Staroga Grada drži životinje: kopitare, papkare i perad (članak 40. stavak 1. Odluke);
43. ako drži životinje, a ne ispunjava sanitarno higijenske uvjete.
44. ako izvan građevinskog područja naselja na području Grada Staroga Grada drži životinje na mjestu koje je udaljeno manje od 50 metara od najbliže javne prometnice i manje od 100 metara od najbližeg stambenog objekta (članak 40. stavak 4. Odluke);
45. ako redovito ne čisti javne površine kad zbog djelatnosti dolazi do prekomjernog onečišćenja (članak 44. stavak 1. Odluke );
46. ako ne očisti javnoprometne površine koje služe kao pristup športskim ili rekreacijskim objektima, zabavnim parkovima ili igralištu nakon završetka korištenja u roku 24 sata nakon završetka korištenja (članak 44. st. 2. Odluke);
47. ako postavlja košaru za otpatke na stup na kojem se nalazi prometni znak, na drveće, jarbole za isticanje zastava te na drugim nedopuštenim mjestima (članak 47. stavak 2. Odluke);
48. ako ostavlja ili baca otpad ili na drugi način onečišćuje javno prometne površine, a osobito ako čini djela navedena u članku 48. stavku 1. alineja od 1. do 26. Odluke (članak 48. Odluke);
49. ako vozilo koje prevozi tekući ili rasuti (sipki) materijal nema sanduk i karoseriju iz kojih se materijal ne može prosipati ili curiti (članak 51. stavak 2. Odluke);
50. ako ne osigura vozilo koje prevozi pijesak, papir i drugi rasuti (sipki) teret da se materijal ne prosipa po javno prometnoj površini (članak 51. stavak 3. Odluke);
51. ako na javno prometnoj površini obavlja radove, osim redovnog održavanja tih površina, bez odobrenja ili suprotno odobrenju (članak 52. Odluke);
52. ako javno prometnu površinu ne koristi za istovar, smještaj i ukrcaj građevinskog materijala, podizanje skela, ograde gradilišta, popravke vanjskih dijelova zgrade i slične građevinske radove sukladno propisima o gradnji i sigurnosti prometa (članak 53. Odluke);
53. ako koristi javno prometnu površinu za radove iz članka 53. Odluke bez odobrenja (članak 54. Odluke);
54. ako za vrijeme obavljanja radova iz članka 54. Odluke ne poduzme sve propisane i uobičajene mjere sigurnosti (članak 55. Odluke);
55. ako ne ukloni građevinsku skelu jer nije započeo radove na objektu u roku od sedam dana od dana postavljanja građevinske skele (članak 56. stavak 2. Odluke);
56. ako obustavi gradnju duže od jednog mjeseca, a ne ukloni skelu i drugi materijal s javno prometne površine (članak 56. stavak 3. Odluke);
57. ako ne osigura da se zemlja ne rasipa, a rastresiti materijal ne drži u sanducima i ogradama kad radovi traju duže od 24 sata (članak 57. stavak 1. Odluke);
58. ako prolaz ispod skela ne zaštiti od sipanja i padanja materijala te ako propisno ne označi i osvijetli zauzeti dio javne površine (članak 58. stavak 1. i 2. Odluke);
59. ako uz drveće odlaže građevinski materijal, šutu, glomazni i drugi otpad (članak 59. Odluke);
60. ako najkasnije 48 sati nakon završetka radova ne obavijesti komunalno redarstvo da mu zauzeta površina više nije potrebna (članak 61. stavak 1. Odluke);
61. ako nakon završetka radova zauzetu površinu ne ostavi u stanju u kakvom je bila prije izvođenja radova (članak 61. stavak 2. Odluke);
62. ako nakon završetka radova ne dostavi komunalnom redaru dokaz o izvršenom deponiranju građevinskog otpada sukladno zakonu odnosno ugovoru s ovlaštenom osobom. (članak 61. stavak 4. Odluke);
63. ako ne poduzme mjere sprečavanja onečišćenja javnoprometne površine iz članka 62.Odluke (članak 62. Odluke);
64. ako se iskrcani ogrjev ili drugi materijal ne ukloni s javno prometne površine u roku od 24 sata, te ako se upotrebljavana površina ne očisti (članak 64. stavak 3. Odluke);
65. ako cijepa drva i izvodi slične radove na javno prometnim površinama (članak 64. stavak 4. Odluke);
66. ako javnoprometnu površinu upotrebljava za iskrcaj ogrijeva, te piljenje i cijepanje drva bez odobrenja (članak 64. stavak 5.);
67. ako na javno prometnu površinu ispred radnje, prodavaonice i skladišta odlaže ambalažu i slično (članak 66. stavak 1. Odluke);
68. ako na javno prometnu površinu, ispred zgrade i ograde ili na zgradu i ogradu odlaže uređaje i predmete koji mogu ozlijediti prolaznike ili im nanijeti neku štetu (članak 66. stavak 2. Odluke);
69. ako baca otpad u more i na morsku obalu (članak 67. stavak 3. Odluke);
70. ako se ne postupi sukladno čl. 68. stavak 2., Odluke kad plovni objekt masnim otpacima izazove zagađenje morske površine (članak 68.stavak 2 . Odluke);
71. ako prilikom gospodarskog korištenja ili posebne upotrebe plaže, ostvarujući koncesijsko odobrenje ne poštuje obveze iz koncesijskog odobrenja odnosno ugovora o koncesiji na pomorskom dobru (članak 70. stavak 1. Odluke);
72. ako se ne pridržava propisa o sigurnosti plovidbe, zaštiti okoliša i reda na pomorskom dobru (članak 70. stavak 2. Odluke);
73. ako sječe stablo na javnoj površini bez odobrenja (članak 75. stavak 1. Odluke);
74. ako vrši radnje zabranjene člankom 77. i 78. Odluke;
75. ako postavljeni montažni objekt i druga naprava ometa korištenje zgrada ili drugih objekata i ugrožava sigurnost prometa te uništava javno zelenu površinu (članak 79. stavak 3. Odluke);
76. ako smještaj naprava i objekata svojim položajem ne odgovara uvjetima o sigurnosti prometa i svojim položajem smanjuju preglednost i odvijanje prometa (članak 79. stavak 4. Odluke);
77. ako postavlja pokretne naprave, kioske, montažne objekte i slično bez odobrenja ili suprotno odobrenju (članak 80. stavak 3. Odluke);
78. ako ne drži urednim i ispravnim te ne čisti okoliš kioska, montažnog objekta i druge naprave (članak 80. stavak 5. Odluke);
79. ako postavi montažni objekt i drugu napravu za potrebe javnih manifestacija bez odobrenja (članak 81. Odluke);
80. ako na javnoj površini izlaže i nudi robu na prodaju te pruža marketinške i slične usluge bez odobrenja, (članak 81. Odluke);
81. ako postavi stolove i stolice, reklamni pano, policu i slično bez odobrenja ili izvan odobrene javne površine (članak 83. stavak 1., 2. i 4. Odluke);
82. ako ne održava čistom i urednom javnu površinu koju koristi (članak 84. Odluke);
83. ako buši ili oštećuje kameno popločenje (članak 85. Odluke);
84. ako ne ukloni stolove, stolice i ostalu opremu s javne površine nakon isteka ugovora ili rješenja (članak 86. stavak 1. Odluke);
85. ako na javnu površinu ispred poslovnog prostora odlaže ambalažu i druge neprimjerene predmete i materijal (članak 86. stavak 2. Odluke);
86. ako uređuje i oprema javnu površinu ispred poslovnog prostora bez odobrenja (članak 87. Odluke);
87. ako bez odobrenja postavi montažni objekt, uređaj, pokretnu napravu i slično (članak 88. stavak 3. Odluke);
88. ako se reklama postavlja bez odobrenja upravnog tijela Grada Staroga Grada nadležnog za komunalne poslove (članak 89. Odluke);
89. ako postavlja reklamu na javnu površinu na kamenom popločanom obalnom pojasu i to na cijeloj dužini rive od objekta tzv. „Mlin“ (čest. zem. 2948/8) na južnoj dijelu uvale do kupališta „Bonj“ na sjevernom dijelu te unutar parkova, trgova, dječjih igrališta i slično (članak 89. stavak 4. Odluke);
90. ako reklamu ne drži urednom i ispravnom (članak 89. stavak 4. Odluke);
91. ako postavlja reklamu bez odobrenja (članak 91. stavak 3. Odluke);
92. ako zaustavlja i parkira autobus koji prevozi turističko-izletničku grupu na mjesto koje nije za to namijenjeno (članak 92. stavak 2. Odluke);
93. ako se zaustavlja i parkira vozilo na nogostupu i drugu javnu prometnu površinu koja nije označena prometnom signalizacijom kao javno parkiralište (članak 92. stavak 4. Odluke);
94. ako ostavlja vozilo koje se ne upotrebljava u prometu na javnoj površini (članak 92. stavak 5. Odluke);
95. ako postavlja objekt, uređaj ili napravu te obavlja radove na javno zelenoj površini bez odobrenja ili suprotno odobrenju (članak 93. stavak 4. Odluke):
96. ako postavi parkovnu opremu bez odobrenja (članak 94. stavak 1. Odluke);
97. ako prilikom gradnje objekta uz javnu zelenu površinu ne sačuva postojeća stabla te ih ne zaštiti oblaganjem oplatama ili na drugi način (članak 95. Odluke);
98. ako bez odobrenja vrši radnje zabranjene člankom 96. Odluke (članak 96. Odluke);
99. ako izvodi radove prokopa bez odobrenja (članak 97. stavak 4. Odluke);
100. ako ne postupi sukladno čl. 102. Odluke ili ako ne koristi komunalne usluge održavanja čistoće, sakupljanja, odvoza i odlaganja otpada (članak 102. Odluke);
101. ako ne obavijesti davatelja usluge odvoza otpada o uvođenju u evidenciju korisnika usluge (članak 102. stavak 2. Odluke);
102. ako ne poštuje pravila o načinu postupanja s komunalnim otpadom (članak 105. Odluke);
103. ako odlaže otpad izvan posude za otpad (članak 108. Odluke);
104. ako baca otpad u more ili na morsku obalu (članak 108. stavak 7. Odluke);
105. ako odlaže tekuće i polu tekuće tvari, žar ili vrući pepeo, lešine životinja, klaonički otpad, otpad iz mesnica i ribarnica, električne baterije, akumulatore, glomazni, ambalažni, građevni otpad, kamenje, zemlju, opasni otpad i slično u tipizirane posude za otpad, kontejnere za otpad i PE vreće za otpad (članak 108. stavak 9. Odluke);
106. ako bez suglasnosti postavi posudu za komunalni otpad na mjestu izvan zemljišta u vlasništvu zgrade i u vlasništvu pravnih i fizičkih osoba (članak 109. Odluke);
107. ako prostor za smještaj posuda, kao i samu posudu za komunalni otpadne održava i ne čisti. (članak 109. Odluke);
108. ako prebire i odnosi otpad iz posude za otpad (članak 109. stavak 4. Odluke);
109. ako u posude za odlaganje komunalnog otpada komunalni otpad ne odlaže u zatvorenim vrećicama za otpad (članak 111. stavak 2. Odluke):
110. ako posude za odlaganje komunalnog otpada pretrpava otpadom na način da se time onemogućava zatvaranje posude ili ako rasipa komunalni otpad po posudi za odlaganje otpada ili oko nje (članak 112. Odluke);
111. ako u posudu za odlaganje komunalnog otpada odlaže drugi vrste otpada (članak 113. stavak 1. Odluke);
112. ako posude za otpad premješta s određenog mjesta ili oštećuje ili po njima crta, piše (šara), ili lijepi plakate ili reklamne poruke, oglašavanja i slično. (članak 113. stavak 2. Odluke);
113. ako parkira vozilo na način da onemogući pristup specijalnom vozilu za odvoz otpada ili onemogući odvoz na drugi način (članak 114. Odluke);
114. ako zakopava ili spaljuje komunalni otpad (članak 115. Odluke);
115. ako kao korisnici usluge iznesu posude za otpad ispred svog objekta u dane izvan utvrđenog rasporeda na javnu površinu ili ako nakon odvoza otpada odmah ne uklone posude za otpad sa javne površine (članak 116. stavak 1. Odluke);
116. ako u dane odvoza korisnici usluge posude za otpad ne smjeste na javnu površinu, tako da iste ne ometaju promet, i to isključivo u periodu od 06:00 –11:00 sati. (članak 116. stavak 2. Odluke);
117. ako korisnici usluge posude za otpad drže otvorene ili vreće odvezane ili se cjelokupni odloženi komunalni otpad ne nalazi u posudi za otpad ili ako je poklopac posude otvoren. (članak 116. stavak 3. Odluke);
118. ako korisnici usluge skupljeni komunalni otpad iz svojih prostorija pažljivo ne odlažu u posude za otpad, tako da se on rasipa i prlja prostor oko posuda (članak 116. stavak 4. Odluke);
119. ako korisnici usluge ne očiste otpad rasut prilikom odlaganja (članak 116. stavak 5. Odluke);
120. ako s otpadom postupa suprotno članku 118. Odluke odnosno ako kao proizvođač otpada, isti ne sakuplja i ne odlaže prema vrsti, u posebne posude, na prikladnim mjestima i unutar svog prostora, objekta ili zemljišta, odnosno ako ne postupa sukladno posebnim zakonskim propisima koji reguliraju postupanje sa pojedinom vrstom otpada (članak 118. Odluke);
121. ako dovozi i odlaže glomazni otpad na javne površine (članak 119. stavak 5. Odluke);
122. ako ne očisti dio pješačkog prolaza u širini zgrade ili poslovnog prostora od snijega ili leda (članak 122. stavak 1. Odluke);
123. ako vlasnik ili korisnik onoga što je protupravno postavljeno na javnoj površini sam to ne ukloni u roku koji mu je određen nalogom komunalnog redara (članak 128. st. 1. Odluke);
124. ako vlasnik ili posjednik nekretnine na kojoj je nešto protupravno postavljeno ili izgrađeno sam to ne ukloni u roku koji mu je određen nalogom komunalnog redara (članak 128. st. 2. Odluke);
125. ako komunalnom redaru u provođenju njegovih ovlasti onemogući obavljanje nadzora, pristup do prostorija, objekta, zemljišta, naprava i uređaja kao i uskrati dati osobne podatke i druga obavještenja (članak 142. stavak 1. Odluke).

**Članak 145.**

Novčanom kaznom u iznosu od 500,00 do 2.000,00 kn kaznit će se odgovorna osoba u pravnoj osobi za prekršaj iz članka 144. ove Odluke.

**Članak 146.**

Novčanom kaznom u iznosu od 500,00 do 2.000,00 kn kaznit će se fizička osoba za prekršaj iz članka 144. ove Odluke.

Novčanom kaznom u iznosu od 2.000,00 do 5.000,00 kn kaznit će se za prekršaj iz članka 144. ove Odluke fizička osoba - obrtnik i osoba koja obavlja drugu samostalnu djelatnost koja počini prekršaj u vezi sa obavljanjem njezina obrta ili druge samostalne djelatnosti.

**Članak 147.**

Komunalni redar može naplaćivati novčanu kaznu na mjestu počinjenja prekršaja bez prekršajnog naloga, uz izdavanje potvrde, sukladno zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog, s uputom da novčanu kaznu mora platiti u roku od 8 dana od dana primitka prekršajnog naloga.

**X. PRIJELAZNE I ZAVRŠNE ODREDBE**

**Članak 148.**

Odredbe članka 119. stavka 1. primjenjuju se od dana početka rada reciklažnog dvorišta.

**Članak 149.**

Na dan stupanja na snagu ove Odluke prestaje važiti Odluka o komunalnom redu («Službeni glasnik Općine Stari Grad», broj 4/96 i (Službeni glasnik Grada Starog Grada», broj: 1/99, 7/02, 8/02, 8/04 i 1/08)

**Članak 150.**

Svi postupci započeti prema odredbama Odluke o komunalnom redu («Službeni glasnik Općine Stari Grad», broj 4/96 i (Službeni glasnik Grada Starog Grada», broj: 1/99, 7/02, 8/02, 8/04 i 1/08) prije stupanja na snagu ove Odluke dovršit će se prema odredbama te Odluke.

**Članak 151.**

Ova Odluka stupa na snagu osmog dana od dana objave u Službenom glasniku Grada Staroga Grada.

KLASA: 363-01/22-01/06

URBROJ: 2181-10-01-22-8

Stari Grad, 8. kolovoza 2022. godine PREDSJEDNIK GRADSKOG VIJEĆA:

Teo Bratanić